text:
Tony Robbins? Steven Covey? Si bo ta conoci cu e nombernan aki, e ora probablemente bo ta consciente di e beneficionan di ta y pensa positivo. Un actividad relaciona cu esaki, y cu ta creciendo den popularidad, ta e practica di afirmacion.
Kico ta afirmacion?
Hopi hende ta practica afirmacion. Di comerciante y deportista te cu ama di cas; e practica ta birando mas y mas popular. Sea ta den mundo di comercio, benta, salud, deporte, psicologia y marketing, mas y mas hende ta practica afirmacion; e actividad di recita frasenan (ideanan) cu bo kier percibi como berdad.
Afirmacionnan ta frasenan cortico cu ta afecta bo mente consciente y inconsciente. E palabranan cu ta forma e afirmacion automaticamente y involuntariamente ta trece padilanti imagennan mental cu por inspira y motiva. Ora bo ripiti afirmacionnan y e imagennan mental cu ta resulta, bo ta afecta bo mente subconsciente cual na su turno ta influencia comportacion, custumbernan, accionnan y reaccionnan.
E origen di practica afirmacion
Den su esencia, e practica ta basa riba e concepto di simplemente 'pensa positvo'. E idea tras di esaki ta cu un actitud mental positivo, cu ta wordo sosteni pa afirmacionnan, lo conduci na exito den tur aspecto di bida.
E origen di e manera di pensa aki ta wordo atribui na bukinan cu a wordo skirbi na final di e 'Gran Depresion' di 1929. Tabata personanan manera Dale Carnegie y Napoleon Hill cu a skirbi e prome bukinan cu a toca e mentalidad aki.
Durante añanan '50 y '60 mas autor a sigui e liña aki di pensa positivo, cada un riba nan mesun manera. Norman Vincent Peale a publica 'The Power of Positive Thinking' na 1952, mientras cu den su buki 'Psycho-cybernetics' (1960), Maxwell Maltz a splica con pa usa entrenamento mental a base di pensamentonan positivo.
Con afirmacion por yuda'bo?
Afirmacionnan ta yuda'bo sinti mas positivo, energetico y ta yuda'bo posiciona bo mes miho pa por cambia bo bida di paden y pafo. Tambe, afirmacionnan ta motiva'bo pa mantene bo mente enfoca riba bo meta. Un otro aspecto di afirmacionnan ta cu nan ta activa bo mente subconsciente y consecuentemente ta cambia e manera cu bo ta pensa y actua.
Tin base cientifico pa afirmacion?
Afirmacion ta algo cu ta wordo asocia cu pensamento New Age y/of New Thought. Proponientenan di afirmacion ta di opinion cu pensamentonan, deseonan y emocionnan ta loke ta crea nos mundo. Un critica di e pensamento New Age ta cu varios ponencia no lo ta basa riba ciencia. Pero e practica di afirmacion no ta simplemente un concepto sin base. Varios analisis cientifico a wordo haci riba e efectonan di practica afirmacion. Ta interesante pa wak kico cientificonan ta pensa di esaki.
Dos estudio publica hunto den e revista cientifico Body Image na 2015 bou di e titulo 'Self-affirming trait kindness regulates disgust toward one's physical appearance' a mustra cu e practica di afirmacion basa riba e caracteristica di 'bondad' ta yuda regula disgusto corporal den personanan cu ta disgusta cu nan apariencia fisico (Powell, Simpson & Overton, 2015).
Similarmente, un otro estudio recien publica den Journal of Experimental Social Psychology titula 'Affirmation prevents long-term weight gain' a mustra cu afirmacion por preveni cu persona cu ta core riesgo di sobrepeso ta sigui subi mas di peso. Den e estudio aki, cientificonan a tuma contacto cu hende muhe cu a participa den un estudio di sobrepeso cu a envolvi afirmacion mas di dos aña despues cu nan a participa den e estudio aki. E muhenan cu a practica afirmacion, no a subi di peso mientras cu e muhenan cu tabata den e grupo di control si a sigui subi di peso (Logel, Katmandu & Cohen, 2018).
Un otro estudio (Tang & Schmeichel, 2015) cu a mustra e efectonan positivo di afirmacion riba salud, a keda publica den e revista cientifico Biological Psychology. Segun Tang y Schmeichel, e practica di afirmacion por reduci presion arterial. Por ehempel, un persona cu ta afirma su mes no ta experiencia un subida den ritmo cardiaco ora e wordo insulta. Den otro palabra, si bo ta un persona cu ta rabia of ansha lihe, kisas introduci un practica di afirmacion den bo rutina diario por percura pa varios beneficio pa bo salud fisico y mental.
Con ta practica afirmacion?
Un afirmacion ta un declaracion cu mester wordo ripiti y skirbi frecuentemente. Esaki ta algun conseho pa skirbi bo mesun afirmacionnan:
- Skirbi un afirmacion cu ta reforsa e pensamentonan positivo cu bo lo kier tin di bo mes (balentia, beyesa, sabiduria, etc.).
- Skirbi den un tempo presente (ami ta).
- Cu bo texto, expresa un bondad y generosidad profundo dirigi na bo mes.
- Skirbi e texto na un manera hopi personal. Bo afirmacion ta pa'bo so.
Haci e recitacion (y skirbimento) di e afirmacionnan un rutina diario. Preferiblemente, algo cu bo ta haci na varios momento di dia. Por ehempel, ripiti e afirmacionnan pa 5 minuut, tur mainta ora bo lanta, merdia ora di break y anochi prome bo drumi.
Ehempelnan di afirmacion
Afirmacionnan por tin varios intencion. Por ehempel, felicidad, salud fisico, maneho di placa, exito comercial, etc. Algun ehempel di afirmacion ta:
- Ami ta contento y feliz.
- Ami ta hopi satisfecho cu mi bida.
- Mi bida ta yen di amor, alegria y amistad.
- Ami ta kies pa habri mi curason y laga cosnan bunita drenta den mi bida.
- Ami tin e control riba mi bida.
- Tur cos den mi bida ta exactamente manera cu nan mester ta.
- Mi relacionnan ta yena di amor y harmonia.
- Mi ta un fuente di energia positivo.
- Mi salud ta e cos di mas importante pami.
- Mi tin e poder pa controla mi peso.
- Mi curpa ta un tempel y mi ta tene mi tempel limpi.
- Mi ta un ganador.
Esnan cu conoce e boxeado Floyd Mayweather kisas ta conoci cu algun lema cu e deportista aki ta gusta usa y instrui su siguidonan pa ripiti cun'e. Por ehempel, 'all work is easy work' y 'hard work & dedication. Tambe, na dado momento durante su carera el'a cuminsa yama su mes TBE (the best ever) anto produci paña y acesorio cu TBE. Mientras cu hopi lo considera esakinan nada mas cu un deportista gabando su mes, e practicanan di Floyd Mayweather por wordo cualifica como un practica di afirmacion.
Consecuencianan negativo di afirmacion
E practica di afirmacion no ta pa tur hende. Ta berdad cu un persona insigur por beneficia di un practica di afirmacion. Pero tin estudio cu a mustra lo contrario ora ta trata di hende cu ya caba tin un creencia negativo di nan mes (Wood, Perunovic & Lee, 2009). Un persona, cu ta berdaderamente kere algo 'malo', lo sinti su mes ainda mas malo ora e cuminsa practica afirmacion. Esaki ta paso e declaracion cu e ta haci, ta totalmente contrario na su creencia central tocante e aspecto aki di su mes. Pues e practica di afirmacion, a pesar di por tin resultadonan positivo pa hopi hende, no necesariamente ta funciona pa tur hende.


c: text/html

text:
3 proposicion pa preveni corupcion den gobernacion
E investigacion di Ministerio Publico riba posibel corupcion, dirigi riba minister Paul Croes conhuntamente cu varios di su trahadonan, a trece hopi reaccion tanto den pueblo como den e arena politico. Entre tur e reaccionnan, ArenaPoliti.co a tuma nota di tres comunicado di prensa den cual tres politico ta ofrece posibel solucionnan pa preveni e tipo di corupcion cu minister Paul Croes ta wordo sospecha di dje. E dia despues cu e investigacion a wordo anuncia, lidernan politico Booshi Wever
Declaracion di Paul Croes y Mike Eman relaciona cu investigacion di corupcion
A base di e investigacion y sospechonan contra minister di asuntonan social, hubentud y labor, Paul Croes, e minister a opta pa tuma ausencia pa un periodo defini y traspasa responsabilidadnan diario di su carteranan pa minister Angel Bermudez. Sr. Paul Croes no a entrega su retiro como minister. “Mi a haci un peticion na conseho di minister pa un periodo di ausencia. Pa motibo cu e caso aki, na momentonan aki, no ta duna'mi e espacio pa por continua cu e trabounan.” — Paul Croes Conseho di
Alternativa di MEP riba amienda pa Union Civil
MEP no ta sostene e amienda di parlamentario de Sousa-Croes pa introduccion di union civil (geregistreerd partnerschap). E posicion aki a conduci na e siguiente pregunta di ArenaPoliti.co na e lider di MEP: Ki alternativa MEP tin pa ofrece e comunidad LGBT, y riba ki termino?Sra. Evelyn Wever-Croes a cuminsa splicando pakico MEP no ta sostene e amienda.Procedura incorectoSra. Wever-Croes: “Pa diferente motibo nos no por sostene e amienda debi cu e procedura cu e parlamentario a encamina no ta
Clarificacion di e confusion cu e amienda pa regla Union Civil
Keto bay tin confusion bou di hopi hende pa loke ta trata e intencion di e amienda di parlamentario de Sousa-Croes. Sra. de Sousa-Croes a entrega un amienda dia 5 di juli 2016, y un version nobo dia 17 di augustus 2016. E parlamentario a bisa cu ambos version di e amienda ta trata introduccion di union civil entre persona di mesun sexo y persona di diferente sexo, y no matrimonio homosexual. Diferente politico y persona den comunicadad a expresa cu, pa loke ta trata e amienda inicial di 5 di

robotstxt: allowed

filter: keep


text:
WILLEMSTAD – Eddy ta hari kontentu ora su kasá kana yega. “E tin un dia bon awe, segun mi”, Mimi Smit ta bisa. E ta bria. Tur dia ku e bai Kas Hugenholtz ta di warda mira. Kas Hugenholtz ta un kas pa hende ku ta sufri di demensia. “Mi no ta kere ku e sa ku ta Pasku.”
Na kas na Grote Berg Mimi a dòrna kas nèchi. Den kurá dilanti tin bala di kerstboom, el a dòrna vènsterbank i paden tin un palu di Pasku yen di adòrno. “Awor ta mi mes mester trese ambiente.”
For di aña pasá su kasá ta biba na Kas Hugenholtz, pasobra Mimi no por a hèndel e situashon mas. “Demensia ta bai masha poko poko. Ora e sikólogo a bini na kas e tabata den fase sinku kaba. Te e tempu ei bo no sa bon ta kiko ta pasando.”
Esei a bira kla si ora ku Eddy ker a sak’é for di kas pasobra e no por a rekonosé. “E ora ei mi mester a bai dal un keiru bini bèk, mira ku el a kambia bek i ku e ta aseptá mi awor si.” Eddy tabata skonde tur kos. Manera por ehèmpel yabi di outo. “Mi tabata pon’é bou di mi kusinchi anochi sino manisé mi no por a sali.”
Enfermedat ku hende tin miedu di dje
Despues di kanser demensia ta e enfermedat ku hende tin mas miedu di dje. I ku rason, direktor Jet Thoonen di Kas Hugenholtz ta bisa. “No tin kuramentu. Ta un enfermedat ku un transkurso inkonstante.” Den e kas tin 68 hende ta biba, den akohida di den dia dies mas ta bini, pero Kòrsou konosé dos – te tres mil hende ku ta birando demente. “Ta te ora e situashon na kas bira imposibel ta kambia pa akohida permanente. Na Hamiëd, Habaai i Bethesda tambe tin hende ku demensia ta biba, mas o ménos 250.
Tabú
Na Kòrsou te ainda demensia ta tabú, Thoonen ta bisa. “No ta fásil pa bai dòkter di kas i bisa ku bo partner ta lubidá hopi. Hopi be e pashènt mes lo kulpa e partner.”E diagnosis di demensia hopi bia ta yega lat: “Esei ta pasobra e koperashon no ta optimal, pero tambe pa falta di konosementu di e enfermedat. Nos tur sa lubidá, pero e ora ei nos ta haña un señal. Bo ta pensa: M’a paga e heru di strika òf nò? E señal ei un hende demente no ta haña.
Pa kuida un hende ku un malesa króniko ta un trabou ku bo no ta skohe pa smak., e direktor ta konta. Na Kas Hugenholtz e ta mira kon e famia ta pasa trabou ku e situashon nobo. E preokupashonnan i e fèrdrit di tuma despedida di un hende manera e tabata, esei ta masha pisá. E relashon ta bira diferente ku bo tata, mama òf partner ku ta sufri di demensia. E malesa ta gara ken bo ta i un otro persona ta sali. No ta tur hende por ku e situashon nobo. Hende manera Mimi ku ta bini tur dia ta eksepshon.”
Un par di luna pasá Eddy a haña problema ku kurason tambe. “Awor mi no ta mira e alegria tantu asina mas riba su kara ora mi bini, tempu mi tabata bini un be so pa siman si”, Mimi ta bisa. E miedu di demensia ta presente seka dje tambe.. “Eddy no ta kòrda nada mas di último kuater pa sinku aña, i su memorianan ta bai bèk mas i mas leu.. Mi a bisa mi yu hòmber ku e mester wak mi tambe. E ta yamá mi tur dia pa wak si mi por kòrda kiko mi a hasi e dia ei.
Outor Anneke Polak


text:
Bonaire Self-Determination Denied
Bonaire- 10 oktober 2020
E obhetivonan principal di e buki aki titula, Outodeterminashon di Bonaire rechaza, ta pa dokumenta, I konmemora, eventonan ku a okuri entre 2010 I 2020 , desishonan, situashonan I akshonan importante ku a kondusi I resulta den e aneksashon illegal di Bonaire, e konsekuensianan di e kambio di status ku a wordu impone riba Bonaire. Ademas e lo pone luz, deshonra I enkapsula e personanan, politikonan, lidernan, tur kos ku a kondusi na e traishon I aneksashon di e piueblo Boneriano na 10 oktober 2010 sigui te ku 10 oktober 2020.
E pueblo di Bonaire nunka skohe pe kambio yama “entidat publiko” o tambe yama “ munisipio special” . Por lo kontrario, e habitantenan di Bonaire ku un NO abrumador a rechaza e status impone riba Bonaire, Saba I Sint Eustatius sin derecho igual den konstitushon Hulandes.
E buki lo revela e atrosidatnan komete kontra nos pueblo, e desigualdat sosial, e opreshon di nos derechonan, e supreshon di nos kultura riba Bonaire. Leynan impone, maneho I regulashonan I impuesto ku a roba nan rekursonan natural di kuminda I sobreviviensa I nan tera I tereno ku nan a hereda I ku empobresa nan. Bonerianonan , awor un poblashon redusi I desplaza, a bira minoria riba nan mes isla den menos ku un dekada.
Ademas e buki lo sumariza e trayektoria di pone Bonaire bek riba e lista di Teritorionan-Sin-Propio-Gobernashon di Nashonan Uni ku a start na 2016 kaminda ku James Finies komo e prome Antiano ku a papia den Komite Spesial di Dekolonisashon. Pasobra historia a mustra ku ta solamente dor ekspone esaki internashonalmente lo por libra nos pueblonan I garantisa e derecho di outodeterminashon na tur e kolonianan Hulandes den Karibe, Sint Eustatius, Saba, Bonaire, Aruba, Curacao I Sint Maarten.
Youtube link of trailer-promo: https://youtu.be/dNoiZo_hNbY
James Finies, Nos Ke Boneiru Bek


text:
Deklarashon di privasidat Stichting Waarborgfonds Eigen Woningen
Entorno di Hipotek Garantia Boneiru (HGB)
Introdukshon
HGB ta un produkto di Stichting Waarborgfonds Eigen Woningen (WEW). WEW ta prosesá data personal. Gustosamente nos kier informá Bo na un manera kla i transparente. Den e deklarashon di privasidat bo por lesa kua datanan di bo persona WEW ta prosesá i pakiko.
WEW ta respetá bo privasidat i ta hasi tur lo posibel pa protehá e datanan personal ku nan ta prosesá; nos ta prosesá datanan personal na un manera di seguridat i kuidadoso i konforme e leinan i areglonan relevante.
Tur lokual ku keda prosesá dor di WEW tin su base den e meta di WEW pa Karibe Hulandes, ku ta enserá lo siguiente:
- WEW ke duna un aporte na e interes di e Estado Hulandes pa krea den Karibe Hulandes un klima benefisioso pa kasnan propio dor di ofresé konsumidónan e oportunidat di finansiamentu di un kas propio pa un preis mas abou ku ta posibel;
- E aporte aki ta korelá ke propio metanan di WEW, di kual e promoshon di propiedat di kasnan bou di individuonan, situá na Hulanda i tambe den Karibe Hulandes, - por lo pronto solamente Boneiru - kual lo ser habitá dor di nan mes
- WEW tin komo ophetivo pa determiná e efektividat i efisiensia di desaroyá un sistema di garantia di hipotek pa WEW na Boneiru.
WEW no tin niun interes komersial i ta prosesá bo datanan únikamente i solamente pa duna kontenido na e metanan aki.
Korekshonnan
E deklarashon di privasidat por kambia na momentu ku desaroyonan nobo ta un motibu pa hasi esaki. E deklarashon di privasidat mas aktual semper bo por haña riba www.hypotheekgarantiebonaire.nl.
Definishonnan
Den e deklarashon aki algun terminologia ta wòrdu usa, kual nos lo ke aklará akibou.
- Datanan personal: data ku dirèkt- òf indirektamente ta bisa algu di bo. Por ehèmpel bo nòmber i adrès, pero tambe bo entrada.
- Kategoria partikular di data personal: esakinan ta datanan sensibel, manera entre otro desendensia ètniko, ideanan polítiko, konvikshon religioso, salú òf data penal.
- Prosesamentu: tur kos ku tin di haber ku datanan personal. Por ehèmpel inventarisashon, pero tambe warda, usa i eliminá bo datanan for di nos atministrashon.
Aplikabilidat
E deklarashon di privasidat ta aplikabel pa ku tur datanan personal ku WEW ta inventarisá i prosesá for di nan klientenan (potensial), usuarionan di nan websait i otro servisionan.
Responsabel
WEW ta esun responsabel pa prosesá datanan personal ku ta kai dentro di e márgen di uso di e deklarashon di privasidat. WEW tin su ofisina na Utrecht, Stadsplateau 13, 3521 AZ.
Base legal
Pa por prosesá datanan personal, un organisashon mester tin un base legal pa hasi esaki. E base legal pa hasi esaki ta wòrdu deskribí akibou.
Nos ta prosesá datanan personal di nos klientenan potensial, pa motibu ku nos tin un interes hustifiká. Dor di warda e datanan, nos por hiba por ehèmpel e atministrashon di WEW, kobra e provishon, atministrá e fondonan finansiero, integrá e rísikonan i duna kuenta di esakinan. Mas ku klaro bo tambe tin probecho di esaki debí ku, den sierto kasonan, bo por reklamá e areglo pa kanselashon di debe òf por risibí otro tipo di ayudo di WEW si esaki ta posibel.
Pa por tuma un desishon enkuanto e kanselashon di debe, por sosodé ku datanan enkuanto e salú ta relevante. Esaki ta un kategoria partikular di datanan personal ku nos no por prosesá, alomenos ku bo duna permiso eksplísitamente atraves di e formulario ku ta otorgá e permiso aki. I solamente si nan ta di importansia i únikamente pa e metanan spesífiko aki riba menshoná.
Datanan personal relashoná ku un kondena penal i echonan penal òf aspektonan di seguridat relashoná ku esaki tambe ta un kategoria partikular di datanan personal. E datanan aki tampoko nos por prosesá, alomenos si esaki ta pa protehá nos interesnan i tin di aber ku hechonan penal ku por wòrdu kometí òf a keda kometí kontra di WEW. Òf pa balotashon di un petishon di e persona pa tuma un desishon over di dje òf pa duna un servisio na su persona. Aparte di esaki nos por prosesá e tipo di datanan aki, solamente ku bo permiso.
Dicho datanan nos ta prosesá solamente si nan ta alkaso i solamente pa e metanan spesífiko aki riba menshoná. Nos ta prosesá e datanan aki relashoná ku kombatimentu di froude i vigilá e integridat di e sektor finansiero. Esaki no solamente na interes di nos klientela, nos trahadónan, nos organisashon, pero tambe pa otro instansianan finansiero fuera di nos organisashon.
Si bo manda nos datanan personal, sin ku nos a pidi esakinan, por ehèmpel pa puntra nos algu, nos por prosesá esakinan pa motibu ku dor di manda nos esakinan bo ta duna nos permiso pa usa e datanan personal aki pa kontestá bo preguntanan. Un eksepshon riba esaki ta datanan penal i di salu manera deskribí aki riba.
Ophetivo pa prosesá
Tur ophetivonan pa prosesá datanan di WEW ta relashoná ku nos metanan den e statuto. Den e paragraf aki lo aklará e metanan pa kada un aktividat di prosesamentu.
- Prueba
Na momentu ku bo solisitá pa un hipotek kisas ta bon posibel ku bo ta pidiendo un HGB tambe. Bo finansiadó ta manda nos bo archivo di hipotek, asina ku nos por balotá si bo ta bin na remarke pa un hipotek ku HGB. Nos ta prosesá e datanan di bo entrada, eventual obligashonnan finansiero manera pagonan mensual di un debe pa un estudio òf un préstamo personal, bo edat, den kaso ku ta aplikabel e grandura di bo famia i e suma i komposishon di e fiansa ku bo ta deseá.
Relashoná ku un otorgashon responsabel di e HGB, bo finansiadó ta manda nos tambe e datanan di bo persona kual ta registrá na e Caribbean Credit Bureau. E datanan aki solamente por keda someté na nos, si abo duna bo permiso pa esaki. Si na momentu di apliká pa un hipotek ku HGB bo ta bibando na Hulanda (Europeo), e ora bo tambe tin di hasi un prueba di BKR.
- Hipotek ku HGB
Den kaso ku bo a sera un hipotek ku HGB, i WEW a akseptá bo petishon di un HGB, den tal kaso bo datanan despues di a pasa e akta di hipotek na notario, lo keda suministrá na nos. Esaki lo ta e mesun kategorianan di datanan ku esnan di ophetivo di prosesamentu 1 (prueba). E datanan aki nos ta prosesá pa por registrá bo garantia.
- Problemanan (menasante) di pago i preservashon di e kas
Por sosodé ku na un dado momento ku e hipotek ta bira difísil òf ta bira un menasa pa sigui paga. Terminashon di un relashon, inkapasitá pa traha i desempleo ta sirkunstansianan nan ku por ta di influensha riba bo situashon finansiero. WEW den un kaso asina, huntu ku bo finansiadó, por yuda bo ku por ehèmpel ku nivelá e atraso di pagamentu, konbertí e hipotek den unu pagabel, asina ku bo por preservá bo kas i evitá un benta di bo kas ku pèrdida. Pa e fin aki nos ta prosesá, unda ku esaki ta relevante, datanan di e retraso di pago, situashon laboral òf eventual di un relashon terminá.
- Bende bo kas
Si bo bende bo kas i surgi un pèrdida, esaki ta resultá den un debe restante. Ora bo tin un hipotek ku HGB, WEW bou di sierto kriterionan por kanselá e debe. WEW ta wak esaki na momento ku risibí un deklarashon di pèrdida di bo finansiadó i mester disidí si bo ta bin na remarke pa kanselashon di debe. Na e momento ei bo finansiadó ta traspasá e datanan ku e ta disponé di bo pa nos over. Esakinan ta datanan ku a keda inventarisá durante e periodo ku bo a habitá e kas i ku por ta relevante pa nos por husga e kanselashon di debe.
E archivo ta kontené datanan di bo entrada, eventual kapital i gastunan, eventual atraso di pagonan i e manera kon bo finansiadó a trata di kanselá e retrasonan aki. Banda di esaki e archivo, den sierto kasonan, lo kontené datanan enkuanto terminashon di e relashon, desempleo, bo salú òf salú di e miembro di famia òf un kaso penal.
- Petishon pa rekonsiderashon òf apelashon
Ta bon posibel ku bo no ta di akuerdo ku e desishon ku WEW a tuma enkuanto bo kaso di kanselashon di debe. Den tal kaso bo por, ku òf sin asistensia di un representante hurídiko, entregá un petishon pa konsiderá e desishon. E datanan ku bo suministrá nos nos lo usa pa konsiderá si ta revisá e desishon. Si esaki no resultá den un revishon di nos desishon bo por, ku asistensia di un representante hurídiko, pa apelá e desishon. Den tal kaso nos lo usa e datanan pa defendé nos punto di bista den un kaso den korte.
- Komo identifikashon
Parti di bo archivo ku bo finansiadó a traspasá pa nos, ta konsistí di un kopia di bo legitimashon di identidat. E komprobante nos mester pa kontrolá si e prueba korekto di Caribbean Credit Bureau òf BKR a keda apliká. E komprobante di bo identidat nos a risibí di bo finansiadó, kende ta pèrkurá pa bo number di identifikashon nashonal ta keda kanselá.
- Komparashon di datanan
Pa garantisá ku nos datanan ta korekto, nos ta kompará esakinan periódikamente ku esnan di e finansiadó, di kual inisialmente nos a risibí nan.
- Análisis di data
WEW ta kondusí a base di informashon agregá, un análisis di e uso di su servisionan i e rísikonan adishonal pa WEW. Na momentu di implementá e análisisnan, nos ta prosesá e datanan personal pa por realisá análisis estadístiko. E resultadonan di e análisisnan ta keda raportá solamente riba un base agregá. Esaki ta nifiká ku e resultadonan den ningun sentido por keda akoplá na un kliente individual.
- Pregunta i kehonan
Bo por aserká nos ku bo pregunta òf kehonan via diferente kanalnan. Si bo tuma kontakto ku nos, nos lo prosesá datanan personal pa por kontesta bo pregunta. Pa e ophetivo aki nos lo prosesá bo nòmber, datanan di kontakto, bo korespondensia ku WEW over di pregunta i tur demas datanan personal ku bo a suministrá i kual ta nesesario pa por kontesta bo pregunta.
- Desaroyo di produkto i análisis di data
WEW a base di informashon agregá ta kondusí análisis di e uso di su servisionan, e forma kon e proseso ta kana, i e riesgonan agregá pa WEW. Aserka nos ta wak e desaroyo di e merkado i e “trends” pa optimalisá nos servisio. Na momento di ehekutá e análisisnan aki, nos ta prosesá bo datanan pa realisá análisisnan estadístiko. Den dicho kaso e datanan ta keda deshasí di otro datanan ku direktamente ta konektá ku bo datanan personal. E resultadonan di e análisis ta keda solamente raportá riba un base agregá. Esaki ta nifiká ku di niun manera e resultadonan por keda konektá na klientenan individual.
- Investigashon bou di e klientenan
Pa mehorá su produktonan i haña un mihó bista di e nesesidatnan di nos klientenan potensial, tin biaha nos ta tuma kontakto ku algun kliente selektá pa un enkuesta. Di e manera aki nos ta usa bo nòmber, adrès i lugá unda bo ta biba. E resultadonan di e enkuestanan aki den algun kaso ta ser usá pa hasi preguntanan adishonal. E reportahenan di e enkuestanan ta keda raportá únikamente riba un base agregá. Esaki ta nifiká ku e resultadonan den ningun sentido por keda akoplá na un kliente individual.
Den kaso por wòrdu aserká pa un enkuesta asina, outomátikamente bo tin e derecho di nenga bo koperashon. Ademas bo por notifiká nos ku den futuro bo no ta deseá di partisipá na dicho enkuestanan. Ta bon posibel ku nos ta hasi un investigashon, den kual ku si e por keda akoplá. Den kaso ku bo keda aserká pa partisipá, semper bai nos lo informá di esaki.
Fuentenan di datanan
Manera bo por a lesa den e kapítulo anterior, nos ta risibí datanan personal di diferente fuentenan. Akibou nos ta rubriká e fuentenan un biaha mas:
- E finansiadó di bo hipotek na momentu di toets i mèldu bo préstamo hipotekario ku HGB, den kaso di debenan atrasá, preguntanan i petishonnan na WEW òf den kaso di benta si tin di haber ku debe restante;
- E Caribbean Credit Bureau i e Bureau Krediet Registraties unda nos òf e finansiadó por pidi pa informashon enkuanto bo debenan.
- Un representante manera e.o. bo abogado den kaso di revishon òf apelashon;
- Bo mes, por ehèmpel via di websait, den kaso di apelashon òf medionan sosial.
Término pa warda
WEW tin un maneho di término pa warda dokumentonan den kual ta deskribí despues di kuantu tempu WEW ta deshasí òf anomisá e datanan personal. Den liña grandi e siguiente términonan ta konta:
- Kanselashon di garantia regular: 7 aña;
- Benta ku kanselashon di debe: 10 aña;
- Benta sin kanselashon: 20 aña.
Si ta deseá nos por duna mas informashon enkuanto e términonan.
Divulgashon di datanan na otronan/terseronan
WEW ta involukrá den ehekutashon di su servisio diferente tersero partidonan, kual por keda dividí den e kategorianan akibou:
- IT Hosting
- Esnan enkargá ku rekuperashon
- Ofisina di enkuesta bou klientela
- Auditor
- Un ofisina di investigashon aktuario
- Imprenta & repartishon
- Esnan den outomatisashon.
Aparte di esaki WEW ta fasilitá datanan personal, den kaso relevante, na terseronan kende na un manera responsabel ta duna un servisio propio. Esakinan ta partidonan di e siguiente kategoria:
- Makelar
- Taxateur
- Notario
- Deurwaarder
Asina leu ku e tersero partidonan den ehekutashon di nan servisionan i aktividatnan komersial prosesá datanan personal, WEW lo apliká e medidanan kontraktual, tékniko i organisatorio nesesario pa garantisá ku e datanan ta keda prosesá solamente si den e kuadra ei ta nesesario. En todo kaso e tersero partidonan solamente por prosesá e datanan personal di akuerdo ku e lei- i areglonan.
Tur datanan personal ku WEW ta prosesá ta keda warda den e Espasio Ekonómiko Europeo (EEE). Solamente si ta nesesario pa mantené e servisio na òrdu i riba petishon di WEW, atministradornan pafó di EEE por haña atmishon na e datanan. Den dicho kasonan un eventual prosesamentu ta wòrdu basá riba kombenionan den kual provishonnan standardisá relashoná ku protekshon di data – fihá dor di e Komishon Europeo – a keda inkluí. Por solisitá un kopia di e diferente akuerdonan serka privacy@nhg.nl
Solamente den kaso ku WEW pa Lei ta obligá, lo fasilitá datanan personal na outoridatnan fiskal, instansianan manera polis i hustisia, òf esnan ku ta mantené òrdu.
Interkambio di datanan personal den WEW
Den WEW solamente e empleadonan kendenan direktamente ta traha den e servisio ku e kliente, tin un bista riba e datanan personal. Esnan ku un derecho di eksepshon ta wòrdu kontrolá i supstansia otorgá.
Seguridat
WEW ta trata e datanan personal ku hopi koutela. WEW a tuma medidanan tékniko i organisatorio adekuado pa sigurá datanan personal kontra di pèrdida òf prosesamentu ilegal. Akinan WEW ta basa su mes riba e standard internashonal rekonosé ISO 27001. E komponentenan prinsipal akinan ta training di e kolaboradornan, sigurá e server, protekshon físiko di espasionan unda e datanan ta warda i un Kódigo pa e datanan durante ku nan ta warda òf ora di transporte. Mas informashon tokante kon nos ta protehá bo datanan, bo por haña esakinan den nos Kódigo di Privasidat & Seguridat riba www.nhg.nl/privacy.
Nos ta konsehá bo tambe pa ta kuidadoso i konfidensial ku bo datanan i pa bo no kompartí datanan personal públikamente, sin e konsiderashon nesesario di koutela.
Bo derechonan
Komo suheto di e datanan bo tin e derecho di akseso, e derecho di rektifiká, eliminá e datanan i limitashon di e prosesamentu i e derecho di opheshon kontra di prosesamentu. Banda di esaki bo tin e derecho di retrosedé un eventual permiso pa prosesá un kategoria partikular di data personal. E derechonan aki ta deskribí den artíkulo 15 te ku 22 di e Reglamento General di protekshon di data. E derechonan aki no ta apsoluto i lo keda balotá den kada kaso.
Tambe bo tin e derecho di keda supordiná na solamente un sistema di prosesamentu outomátiko, bou di kual profilá, basá riba e desishon unda e konsekuensianan hurídiko pa bo ta mará òf den otro sentido ta afektá bo di un forma signifikante . Finalmente bo tin e derecho pa entrega un keho serka un outoridat ku ta supervisá, den kaso ku bo ta di opinion ku nos, den kuadra di e prosesamentu, no ta duna kontenido korekto na e leinan vigente i relevante.
Den tal kaso bo por akudí serka e Komishon supervishon protekshon di data personal BES i serka e Autoridat Datanan Personal na Hulanda Europeo (Pòstbùs 93374, 2509 AJ Den Haag). E outoridatnan aki ta traha huntu ku otro.
E ehersémentu di bo derechonan ta kuminsá en prinsipio ku e derecho di akseso. E petishon por eskrito por entrega serka nos, bou di agregashon di un kopia di un komprobante di bo legitimashon. Debí ku nos no mag di prosesá un number di identifikashon nashonal, nos ta supliká pa kita e number aki riba e kopia di e komprobante di bo legitimashon.
Bo por dirigí bo petishon na privacy@nhg.nl of por eskrito na:
WEW
T.a.v. de functionaris voor gegevensbescherming
Stadsplateau 13
3521 AZ Utrecht
NEDERLAND
Nos ta supliká bo pa den bo petishon bo indiká si ta deseá di risibí e data por eskrito via pòst, òf si bo preferensia ta pa risibí e data via e-mail. Den tal kaso nos ta supliká bo tambe pa menshoná bo e-mail den e petishon.
E prosedura
Despues ku nos risibí bo petishon nos ta manda un konfirmashon di esaki. Nos lo kuminsá traha na inventarisá tur informashon ku nos tin warda di bo. Por sosodé ku entretantu nos tin algun pregunta, pa kual motibu nos lo aserká bo. Aparte di esaki por sosodé ku nos tin di kita sierto informashon ku ta toka otro persona, por ehèmpel bo eks-pareha. Por ta e kaso tambe ku pa Lei nos ta obligá pa pidi permiso serka otro personanan pa por duna bo e datanan aki. Den sierto kaso esaki por trese un tardansa kuné.
Nos lo hasi tur lo posibel pa den kuater siman pa manda un bista di tur e data ku ta konosí serka nos. Den kaso ku e término aki no ta alkansabel pa nos, nos lo informá bo mas pronto ku ta posibel. Esaki nos lo hasi en todo kaso promé ku e término di kuater siman pasa. Segun e Lei e ta atmisibel pa e tempu adishonal keda alargá ku 4 siman mas. Nos lo trata sin embargo pa evitá esaki. Si nos a inventarisá tur e data, nos lo manda bo esakinan.
Pregunta
Pregunta over di di privasidat bo por hasi via privacy@nhg.nl
Nos no ta responsabel
Na e redakshon di e deklarashon di privasidat aki hopi koutela a keda dediká. Leinan- i areglonan vigente ta keda determinante pa kada situashon spesífiko.


text:
Den e reunion den Parlamento dialuna, Prome Minister Evelyn Wever-Croes a enfatisa cu Gobierno di Aruba ta trahando duropa empodera tur hefe di departamento pa nan por garantisaintegridad den nan departamentonan.
Dia 2 di september di e aña aki a pasa un mocion den Parlamento di cual e dictum ta bisa: “Pa urgi Gobierno painvestiga y entrega keho na Ministerio Publico di tur posibelcaso di corupcion andando den tur departamento di gobierno”.E mocion aki a wordo aproba door di Parlamento y Gobiernodi Aruba ta tuma esaki hopi na serio, Prome Minister aaccentua.
Prome Minister a reitera e compromiso di Gobierno y especialmente esun di su persona, cu e lo bringa corupcion den e gabinete aki. Manera Premier Wever-Croes a mencionaanteriormente, cada minister mester carga nan responsabilidady caminda cu nan mester un extra empuhe, e lo yuda mescoscu el a haci cu e caso di Marisol Lopez-Tromp algun simanpasa.
Prome Minister a duna di conoce cu ainda di bes en cuando ta topa cu practicanan di pasado. Ehempel ta e caso Flamingo. Minister President a bisa lo siguiente: “Mi ta bay ta honesto, mi ta indigna, y mi tin berguensa cu mientras cu nos ta den crisis, cu nos ta trahando asina duro pa rescata nos pais, cu algun hende ta kere cu den e crisis aki ainda por sigui cu practicanan di pasado. Y esey ta duna mi MAS determinacionpa sigui combati corupcion y manda e señal bon cla cu e Gobierno aki no ta acepta e practicanan aki di pasado”.
Prome Minister a declara; “Ami ta para pa INTEGRIDAD tur dia, no solamente ora e cumbini mi politicamente. Y mi ta spera esey di e Parlamento aki tambe.”
Aparte di e casonan obvio di corupcion, a raiz di e mocion, ta bay un carta pa tur departamento subrayando e importancia di integridad, y recordando e hefenan di depto cu nan tambe tin e responsabilidad di ta integro y entrega keho contra cosnan cu no ta cana manera mester ta. Cada hefe di departamento ta wordo pidi pa haci un analisis den nan departamento di e proceduranan cu ta mas susceptible na fraude y raporta na e minister con e ta sigura su mes cu no tin corupcion den sudepartamento.
Prome Minister a subraya tambe cu pa empleadonan publicoof esnan riba contract den servicio di Gobierno tin ley y tin regla (LMA) na caul a ser duna mas enfasis door di Gobeirnoy door di Recurso Humano pa e reglanan di integridad cu cadaambtenaar mester actua debidamente.
Tambe ta trahando riba e-Government cu ta e digitalisacion di e procesonan di Gobierno cual ta trece e grado di transparencia evitando asina cosnan obscuro sosode.
“Poco poco mester pone e responsabilidad bek den man di e hefenan di departamento. Gobierno ta bin y gobierno ta bay, pero e hefe tey y ta keda y ta wordo paga pa carga e responsabilidad y ta e mester empodera pa cosnan no bay foutden su departamento”.
Pa por logra e nivel di integridad cu kier logra lo mester bin cambio y cambio no tur ora ta facil. P’esey ta duna training y enfoca riba conscientisacion cu stap nan chikito pa yega e nivel cu ta desea.
“Tempo ami tawata hefe na Inspectie Der Belastingen, Ex MInister Tico Croes di AVP cu tawata e Minister encarga e tempo ey, tawata yama pone presion pa desvia di ley, pa nosbaha tarifa di belasting y pa duna tax holiday na ciertohendenan. E tempo ey mi tabata bise cu NO, ley ta ley y si kier algo mester pone riba papel, pa mi bay corte apela. E empoderamento aki ta loke ami kier mira nos hefenan di departamentonan tambe haci. Cu ora un Minister coruptoaserca nan, nan bisa NO y no lag’e haci loke e kier haci”, Prome Minister Evelyn Wever-Croes a duna di conoce den e reunion publico di Parlamento diamars.


text:
Tecnica
SIA a desaroya un programa tecnico cu tin como meta e mehoracion di e habilidadnan di cada hungador den nan posicion respectivo riba veld. Durante entrenamento nos ta enfoca riba 2 fase di e wega (atake y defensa) como tambe e pasenan di un fase pa e otro. E focus ta primordialmente riba e siguiente 4 areanan: tecnica individual y tactica, tactica den grupo y style di hunga.
Lesnan di Futbol
E obhetivo mas importante di SIA ta pa e lesnan di futbol desaroya e conocemento, actualisa y mehora e tecnica y habilidad mas importante pa nos alumno. Un biaha pa siman e alumno ta train riba un tactica / habilidad uzando diferente ehercicio te ora nan por logra e meta. Nos studiantenan ta train den grupo di nos mas cu 12 mucha pa crea un ambiente de aprendizahe continuo. Despues di a atende y participa durante e lesnan di SIA tur participante lo sa mayoria di tecnicanan basico y lo tin e instrumentonan / conocemento necesario pa por maneha un gran parti di situacionnan durante wega cu exito.
Enseñansa
SIA ta uza diferente tecnica pa influencia e proceso cognitivo di e studiante. Nos ta uza e metodo di fragmentacion di e proceso di enseñansa, unda cu nos ta siña futbol den diferente fase/paso. Di e manera aki e studiante lo maneha e diferente pasonan asina logrando un presentacion di su habilidadnan na un manera ordena.
Salud y seguridad
Salud y seguridad di cada studiante ta hopi importante pa SIA. Nos a implementa un ‘Risk Prevention Policy’ – un maneho di prevencion di riesgo- cu tin como meta minimalisa e posibilidad di lesion riba of for di veld. Nos coachnan lo tene semper e maneho aki na cuenta durante tur na lesnan na SIA.
Staff tecnico cualifica
Nos staf di trainer of coach ta reconoce cu e bala ta e aspecto mas importante den futbol. Durante tur training e bala lo ta e instrumento mas uza den e training integral. Tanto den training individual como den grupo, nos staf tecnico lo dunabo semper algo mas pa siña mehorando bo conocemento di e tecnica di futbol y lagando bo cu deseo pa siña mas.


text:
WILLEMSTAD – Famia i hermandat ta balornan ku ta para sentral pa rumannan Sharlon i Jonathan Schoop. Ambos peloteronan profeshonal ta hunga pa Baltimore Orioles, Jonathan pa tres aña den Liganan Grandi, i Sharlon pa tres aña den Triple A.
Ambos ta wak bèk riba un 2016 eksitoso, unda Sharlon a keda yama pa Grandes Ligas pa algun dia, hasiendo su chensnan pa subi permanentemente más grandi. Si esaki sosodé lo ta promé biaha den nos historia ku dos ruman ta hunga pa mes un tim den Liganan Grandi.
Deya Mensche ta papia ku rumannan Schoop
Jonathan
Jonathan di su banda tambe ta satisfecho, unda ela hunga tur 172 wega i a buta sifranan sólido. Pero apesar di tur nan éksito, tur aña di nobo rumannan Schoop ta regresa Kòrsou durante nan vakashon di kuater luna, pa pasa e temporada rondoná pa famia i amigunan. Sharlon, kende a regresa na su posishon di short stop, ta spera ku den 2017 e por haña otro oportunidat pa regresa Liganan Grandi. “Mi no ta tira falta riba nada, pero leshon a bati mi hopi den mi karera. Aktualmente mi tin 13 aña den e liganan menor”, ela splika.
Jonathan no ta preokupá ora hende kompará e ku su ruman ku otro. “Si bo bisa mi ku e ta más mihó ku mi, mi ta bisa bo si, paso e ta mi ruman. E rivalidat no por eksistí entre nos, paso mi no por bai kontra mi ruman”, ela bisa. Sharlon ta konta kon un manager a yega di puntra Jonathan kiko ta e diferensia entre nan dos. “Ela kontesté ku e chèns ku ami a haña, Sharlon no a haña ainda”. Jonathan ta optimista ku un dia su ruman lo subi Liganan Grandi. “E ta un bon pelotero i tin hopi eksperensia, paso ela pasa den hopi kos. Fo’i dje m’a wak i siña. E tin di keda trankil i keda hasí su bèst i si e mester pasa, e lo pasa”, Jonathan a añadi.
Sharlon
Según Sharlon, bida di beisbòl no ta nada fásil i bo no tin masha tempu pa bo mes. “Bo ta hasí asina tantu sakrifisio pa beisbòl, mane bo hubentut, skol, tempu liber i niun montante di sèn no por kumpra esei bèk”, ela splika. Tambe Sharlon ta konsehá mayornan di aspirantenan di beisbòl, pa negoshá un bon ‘signing bonus’ ora timnan profeshonal mustra interes den nan yu. “Bo no sa nunka unda su suerte ta, i si algu bai malu e mucha tin algu pa kai bèk riba dje”, ela splika. Tambe e pelotero a enfatisá ku ta más importante pa e coachnan desaroyá e wega di e muchanan, na lugá di enfoká riba ganamentu so. “Mester kuminsá hinka más tantu sèn den beisbòl, paso e hóbennan ta yega más leu ku n’e”, ela splika. “P’esei mester pusha beisbòl, porta por kreá un skol di beisbòl pa desaroyá e muchanan más mihó”, Jonathan a splika.
Sta. Maria
Ora bo yega serka famia Schoop na Sta. Maria, bo ta kai den un ambiente total, unda varios amigu di bario i famia ta kongrega pa kòmbersá di aktualidatnan di tur dia. “Nos a lanta huntu i ta hasí tur kos huntu, di deporte te salimentu”, Jonathan a splika. “Ta Sta. Maria City i nos ta orguyoso di nos bario”. Según rumannan Schoop, ora bo ta riba kos positivo, bo mester keda riba dje.
Outor Deya Mensche


text:
Varios di e candidatanan cu a participa na e certamen di Miss Universo e aña aki, a papia tocante e tema di Bullying. Pa ta mas specifico ‘cyberbullying’. Miss Universe Cambodia a conta con el a wordo bisa, cu door di su estatura hamas lo e por tin e oportunidad di gana e corona. Miss Universe Barbados nan tabata bis’e, cu e no tin ‘look Barbadian enough’. Otro missnan a wordo critica pa nan forma di bisti, textura di cabey, nan peso y edad. Tin a bay asina leu di bully un miss cu tin dyslexia.
Miss Universe 2019, Zozibini Tunzi, di South Africa ta comenta cu el a ricibi varios mensahe di odio contra su color di piel. “E ta haci mi dolor y e ta mustra mi cuanto trabou mi tin di haci”, e reina universal di aña 2019 a comenta. Candidatanan ta urgi pa nos comparti nos amor y empatia, y scoge pa pone nos energia den accionnan cu tin impacto positivo.
YARIMAR MÉNDEZ TA UNI SU MES NA E ACCION AKI
Bullying den ningun forma ta aceptabel. E impacto cu esaki por tin riba un persona por ta grandi y desastroso. Nos conoce e casonan unda e persona a pone fin na su bida door di bullying. Por bay asina leu te hasta cu un persona cu a wordo tenta, por perde cabes y comete e actonan manera ‘high school shootings’ na Merca, unda hopi hoben inocente a perde nan bida. Laga nos ta mas consciente riba nos palabranan y laga nos uza nos stem pa crea impacto positivo, uza nos stem pa inspira, uza nos stem pa esun cu no tine. “Na tur persona cu por ta sufriendo di bullying, halsa bo stem y busca apoyo. Na tur mi ‘pageant sisters’, corda cu boso tur ta bunita, y nos tur tin nos propio luz pa briya cu ne. Ban uza nos plataforma pa crea e mensahenan positivo”: esaki ta e mensahe cu Yarimar Méndez, Miss Youth Districto 13 by Ger Gift Store, ta desea di comparti cu Aruba.


text:
Na 2001 a scoge pa e Dependancenan ora cu a descubri cu tin hopi mucha stranhero bibando na Aruba y cu no ta bay scol. Desde e momento ey e fluho di mucha stranhero pa Aruba a aumenta bastante. A scoge pa guia nan den e Dependancenan p’asina no pone un peso extra ariba e scolnan regular y e maestronan na e scolnan aki. Di e forma aki e maestronan por a duna mas atencion na e muchanan naci na Aruba. Pero den transcurso di añanan mas y mas mucha Arubiano a haya ayudo extra den e idioma Hulandes pa medio di e metodo di Prisma. Hulandes ta y lo keda pa e muchanan Arubiano un idioma stranhero y lo no bira nunca nan prome idioma di cas of lenga materno.
Ehecucion
Tin dos manera pa core e programa:
- Na e scolnan basico publico ta saca alumno pa Prisma for di klas ora di les di Hulandes y di lesamento. Durante nobenta minuut nan ta haya les di Hulandes y lesamento segun metodo di Prisma den un local apart. Despues nan ta bay nan klas bek y ta sigui atende otro lesnan cu nan compañenan di klas. Si resulta necesario, nan ta sigui cu “Taal en Lezen” segun e programa di Prisma te ora cu nan no tin mester di ayudo adicional mas. E scolnan publico ta traha cu rooster semanal segun edad. E grandura di e grupo segun edad por varia pa cada “blokuur”;
- Dependance ta e scolnan apart na unda gran parti di e muchanan stranhero entre 8 y 13 aña ta reparti den grupo fiho di maximalmente 15 alumno pa klas. E klasnan ta reparti segun edad. Durante henter un aña escolar e alumnonan ta den un Prisma-klas. Durante henter aña ey nan ta haya solamente idioma Hulandes y lesamento segun metodo di Prisma. Fuera di esey nan ta haya tambe e mesun metodo di Rekenen igual na e otro scolnan basico. Despues di un aña nan ta pasa pa un scol basico of scol avansa igual cu e muchanan di Aruba.
Programa di incorporacion pa studiantenan secundario
Desde 2002 ta acepta e hobennan entre 14 y 18 aña cu un idioma stranhero apart na un Dependance. Cu ayudo di un programa special nan ta haya preparacion durante un aña escolar pa despues nan pasa over pa enseñansa avansa. Esaki por ta MAVO den dia, scol anochi of EPB. Ta reparti e alumnonan aki tambe den grupo di 15 pa klas.
Inscripcion
Inscripcion pa e cinco scolnan publico basico ta tuma luga personalmente cerca cabesante di e scolnan concerni. Pa e dos dependence ta haci e inscripcion personalmente na Departamento di Enseñansa cerca e coordinador señora Marva Groeneveldt of na Fundacion pa Scolnan Catolico (SKOA) na Copernicusstraat 11.
Inscripcion pa e Dependance pa e muchanan stranhero mester tuma luga semper y prome na Departamento di Enseñansa cerca e coordinador di e programa di incorporacion y despues na e Dependance mes na Brazil.
Documento
E documentonan cu mester trece ora di inscribi un mucha cu no ta Arubiano:
- Permiso balido di estadia di un di e mayornan;
- Identificacion balido di e mesun mayor (cedula of paspoort);
- Permiso balido di estadia di e mucha;
- Identificacion balido di e mucha;
- Carnet di AZV di e mucha of un prueba balido di seguro medico di un compañia priva;
- Pasfoto recien (solamente pa scol avansa).
Di tur e documentonan menciona lo saca copia y warda nan den un archivo.
Gasto
Pa e scolnan publico e suma di inscripcion ta 75 florin pa cada aña escolar. Pa e Dependancenan e placa pa scol (schoolgeld) tambe ta 75 florin pa cada aña escolar. Pa e Dependance di scolnan avansa, e placa pa scol ta 125 florin pa aña. Fuera di esey cada alumno ta paga mas o menos 25 florin como contribucion pa un seguro colectivo pa accidente. Ademas e mayornan mes mester cumpra e otro articulonan pa scol manera uniform, agenda y pa esnan cu ta papia otro idioma cu no ta Hulandes of Papiamento, por cumpra diccionario den combinacion cu e lenga materno y Hulandes.
Localidad
Pa scol basico
Colegio Conrado Coronel Morgenster 56-D, Seroe Blanco
Colegio Hilario Angela Weg Fontein z/n, San Nicolas
Comm. Pieter Boer Basisschool Trinitariastraat z/n, San Nicolas
Reina Beatriz Basisschool George Madurostraat z/n, Oranjestad
Washington Basisschool Washington z/n, Noord
Dependance Fatima College Wilhelminastraat z/n, Oranjestad
Dependance St. Michaelschool Brazil z/n, Brazil
Pa scol secundario
Ex Prins Bernhardschool Brazil 44-A, Brazil
Pa mas informacion por tuma contacto cu e Coordinador di e programa di Incorporacion.


text:
This post is also available in: Dutch, English.
E bishitante aki ta un bista general riba nos isla, aunke mayoria hende lo no ripará ku e tei. Ta esnan ku ta opservá bon so lo rekonosé e animal aki. E para aki ta midi mas o ménos 14 centimeter. Su koló parti ariba ta maron skur, i riba su barika e plumanan ta koló krèm/hel ku strepi skur. Ademas e para tin un strepi koló krèm riba su kabes nèt riba su wowo. E komportashon kaminda e para ta para stret ku un rabu ku ta move kontinuo, ta lo ke mas ta yama atenshon. Ta e komportashon aki ta laga hende ripará ku tin un para a kaba di sali for di palu i bula abou.
Mayoria biaha por haña e animal aki den besindario di pos natural, plas di áwaseru i tambe alrededor di plantashon kaminda ta usa awa pa muha mata. E paranan ta kome insekto manera muskita ku ta biba kantu di plas de awa of pos di pia, i sa buska insekto tambe entre blachi morto riba tera.
E espesie aki tambe ta bishitá nos isla for di Nort Amérika i un kantidat chikitu lo keda aki den e periodo di wenter. Si nos haña bon áwaseru riba nos isla, por mira nan mas frekuente.


text:
Desde augustus 2019 cu Bureau Traimerdia ta resorta bou di Minister Glenbert Croes. For di e tempo ey a bin ta traha incansablemente riba mehoracion y ampliacion di servicio di Traimerdia.
E instancia aki ta cardinal pa cuido y siguridad di nos muchanan. Traimerdia ta duna guia y ‘opvang’ na hopi mucha aki na Aruba. Tempo cu el a bin resorta bou di Ministerio di Asunto Social y Labor tabatin un lista di espera 500+. Esaki a keda reduci na 197 ainda riba e lista.
Si na augustus 2019 Traimerdia tabata atende alrededor di +/-1100 mucha. Pa e aña escolar 2020/2021 Traimerdia a amplia su infrastructura ofreciendo cuido y guia na +/-1400 mucha. Di un total di 43 klas, a amplia e localidadnan na 68 klas. Y e meta ta pa por ofrece cuido y guia na tur e muchanan cu ta desea di atende Traimerdia. Minister Glenbert Croes su meta ta pa ningun mucha keda atras. Su meta ta, pa di parti di Gobierno, ofrece tur alternativa posibel cu ta ofrece siguridad na nos muchanan.
Desde 16 di augustus 2019 pa awo Bureau Traimerdia a conoce e siguiente avansenan:
- Traslado di e scolnan di SKOA pa scolnan di DPS entrante aña escolar 2020-2021
- Ampliacion di cantidad di localidadnan di 43 klas pa 68 klas.
- A haya adicionalmente diferente scolnan di DPS pa fungi como centro nobo di Traimerdia
- A haya 2 klas na Scol Dornasol na Sabana Basora pa muchanan special cu opcion di amplia cu mas klas
- Ta renobando tur e trailernan di Traimerdia
- Traimerdia San Nicolas ta hayando pa aña escolar 2020 – 2021 un trailer nobo despues cu e trailer di San Nicolas aña pasa a bira victima di incendio di vandalismo.
- Hunto cu DRH ta repasando e ‘rechtspositie’ di e trahadonan di Bureau Traimerdia (BTM)
- A tene reunionnan cu e sindicatonan Topa y Seppa ariba diferente topiconan di BTM
- A tene reunionnan cu e lidernan conhunto como tambe individualmente
Tin avansenan tumando lugar, algun cu pasonan grandi, otro cu pasonan mas reserva, pero tur den e mesun direccion y cu e mesun meta esta di trece e miho cuido y guia pa mas hopi mucha cu ta posibel cu e servicio cu Bureau Traimerdia ta ofrece na un prijs social pa un y tur.


text:
Detenshon pa ladronisia.
KOMUNIKADO DI PRENSA 142 / 2020
6 aprel 2020
Detenshon pa ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 6 di aprel 2020 alrededor di 14.06 or, Sentral di Polis a risibí notifikashon di
un siudadano, ku den kurá di un kas na Punta Cardonweg, a mira su motosaikel ku a
keda hortá.
Na yegada di e unidat polisial na e sitio, el a en kontrá ku e motosaikel.Despues di un
investigashon a detené tres (3) persona. Un dama, doño di e kas i dos (2) hende
hòmber. Unu di e hòmbernan relashoná ku e ladronisia ariba menshoná i e otro pa
insultó di outoridat.
A presentá e sospechosonan dilanti di un fiskal ouksiliar i despues di interogashon, a
laga e dama doño di e kas i un di e hòmbernan den libertat. Miéntras e hòmber
L.Ch.C.L., nasé na Kòrsou di 21 aña di edat, a keda será komo sospechoso pa e
ladronisia ariba menshoná.
Investigashon den e kaso aki ta kontinuá.


text:
Bishita na scolnan basico di Prome Minister Evelyn Wever-Croes relaciona cu celebracion di nos dia nacional, Dia di Himno y Bandera, a cuminsa e siman aki, algun dia prome cu nos dia nacional, Dia di Himno y Bandera. CabesanteJuffrouw Zelda Steenen y muchanan di Scol Paso Pa Futurodiahuebs mainta tempran cu hopi entusiasmo tawata wardayegada di Prome Minister na nan scol. Prome Minister a ricibiun bunita boket di flor geel for di e alumno Andreina den nomber di e scol.
Prome Minister cu mesun entusiasmo, a tuma tempo pa contae muchanan tocante nos Dia di Himno y Bandera. Ta importante pa tur mucha sa tocante nos Himno y nos Bandera cu ta identidadnan di un pueblo respeta.
Ta di admira cu nos scolnan ta pone asina tanto tempo pa prepara nos muchanan pa celebra nos Dia di Himno y Bandera pa asina eleva nos himno y nos bandera. Prome Minister a keda hopi impresiona cu e esfuerso haci pa Scol Paso Pa Futuro. Muchanan cu hopi interes a scucha y interactua cu Prome Minister kende a regala e muchanan un booklet cu imformacion di nos Himno y nos Bandera y un pamfelt di Competencia Escolar di Pintura. Muchanan mester pinta y corta e pintura riba e liña indica y entrega esaki na scol promecu 27 di maart 2020.
Prome Minister a laga un conseho atras pa muchanan di ScolPaso pa Futuro: “Cualkier coa cu bo haci den bida, bo mesterhaci bo best pa logr’e”.


text:
E konosido produktor i presentadó di e programa Hóben Positivo TV; Eugene Valpoort a skohe un reto nobo.
E konosido produktor i presentadó di e programa Hóben Positivo TV; Eugene Valpoort a skohe un reto nobo.
Willemstad – djasabra 28 di novèmber 2020 e konosido produktor i presentadó di Hóben Positivo TV; Eugene Valpoort a anunsiá den su programa i tambe riba su página di Facebook ku banda di su programa semanal el a skohe pa un reto mas grandi ku su mes.
Pa medio di un serie di programa den e luna tras di lomba Eugene Valpoort a laga mira un otro banda di dje ku nòrmalmente no ta bini dilanti ora e ta presentá su programa semanal. Den e serie di programanan, titulá “Un tiki mas di Eugene Valpoort”, el a bai profundo den su bida pèrsonal, familiar, estudio i su trabou.
Eugene Valpoort a nase na Kòrsou dia 22 yüni 1995 i mayoria hende konosé komo “É hóben positivo”, debí ku e tin un fundashon ku ta; Fundashon Kòrsou tin Hóben Positivo (KHP). Tambe el a forma parti na diferente organisashon entre otro humanitario ku a yuda su desaroyo pèrsonal. Eugene Valpoort ta kere firmemente den trabounan humanitario, komo un poblashon diversifiká bibando riba un pais chikí, nos mester ta mas konsiente di ki importansia ta pa duna un man kaminda mester.
Eugene Valpoort su trayektoria di skol tabata unu hopi inspirativo apesar di opstákulo ku a presentá den su estudio, el a sa di surpasá esaki nan ounke esaki a tuma mas tempu. Eugene a kaba su skol básiko después sigui pa VSBO kaba el a hasi su MBO den e area di merkadeo i na e momentunan aki e ta hasiendo su “bachelor” den “Business Administration with a major in General Management” ku lo e terminá e aña entrante i lo kontinuá mesora pa optené su “Master degree”.
Den su area di trabou den sektor empresarial el a traha komo “Marketing assistant”, “Brand manager” i “Acting sales and marketing manager”. I aktualmente den sektor públiko e ta kolaboradó di minister di SOAW.
E reto ku Eugene Valpoort a skohe ta pa bai sigui sirbi su país pa medio di e arena polítiko. E motibu di su entrada den e arena aki ta pa duna un aporte mas di aserka na su pais. I komo un hóben e tin e konvikshon ku hóbennan tin un balor inmenso pa e país aki i ku a yega tempu pa nan ta proaktivo i kuminsá asumí ròlnan di balor pa nos país. I e ta konvensí ku ta e momentu perfekto pa inovashon i idea di hóben mesklá ku eksperensia di grandinan pa dirigí e país pa dilanti. Na e momentu aki nos pais mester di nos tur pa asina e prosperá. Kambio positivo di un país, ta kuminsá na momentu ku pèrsonanan prepará, kapas i ku tin kurashi sali pa siribi nan país sin tin niun interés pèrsonal.
Eugene Valpoort a skohe pa forma parti di partido MAN; Movementu Alsa Nashon. E eskoho aki ta kuadra perfektamente ku Eugene Valpoort su prinsipio, idiologia, vishon i mishon, kaminda dignidat humano ta sentral, hustisio sosial den tur libertat i solidaridat.
Eugene su vishon ta pa mira un Kòrsou ku ta brota di prosperidat, kaminda kada suidadano por tin e mesún oportunidat, un edukashon asesibel i di un kalidat haltu i uniformá. Kaminda ta duna mas balor na empresa chikí i mediano, tin un Kòrsou “SMART” kaminda ku ta baha burokrasia. Su mishon ta pa komo polítiko e ta e refleho ku ta biba den nos komunidat, e bos irespekto sekso, edat, religion, nivel di bida, edukshon i/òf nashonalidat. E ke pa pone énfasis riba e hóben pa asina nan tin mesún derechi den nos komunidat. Tambe e ke enfoká riba formashon di e hende i desaroyo general. I pèrkurá di ta un polítiko ku lo keda ku e mesún kara i e mesún kurason pa su país.
Tur esaki Eugene Valpoort ta komprometé di hasi, pasó nos meresé un mihó Kòrsou!


text:
Minister di Husticia y Asuntonan Social, Señor Rocco Tjon diahuebs ultimo tawata den Parlamento na unda cu a trata e proceso di formacion di Gabinete Wever-Croes II, di reparticion di cartera, y di screening. Minister Tjon a cuminsa su disertacion introduciendo su yiunan: “Tin 4 persona na e mundo aki cu mi ta stima mas cu tur cos, Esey ta mi prome yiu, Jada, mi di dos yiu cu yama Rovan cu a fayece, mi princess cu yama Roven y mi prins chikito cu yama Rowen. Mi ta kere solamente esnan cu ta mama of tata por compronde e stimacion ey”.
Ultimamente, despues cu Señor Tjon a asumi su posicion como minister di nos pais, a sufri atakenan di nivel hopi bou especialmente di oposicion especiamente, Minister Tjon ta ta lamenta e atakenan di Parlamentario den sala di Parlamento. Parlamento ta conta cu personanan cu tin hopi experiencia especialmente den e tereno social.
Entra nan, Parlamentario Mervin Wyatt-Ras, Parlamentario Marisol Lopez-Tromp, trahadonan social di origen, Parlamentario Misha Raymond cu ta un psichologo di mucha. Tambe tin diferente hende den Fraccion di MEP den e tereno social.
“Mi no por imagina cu loke nos ta haciendo awe por ta na bienestar di mi yiu Jada. Pero Jada sa cu mi stim’e y cu ora e haci su 18 aña, e mes lo bin busca mi drechi”, Minister Tjon a expresa.
Minister Tjon a entraga tur document durante e reunion ter inzage expresando cu e no tin nada di sconde. E motibo pa pone e documentonan ter inzage tawata pa evita cu potretnan wordo saca pasobra nan ta contene informacion sensitivo di tanto su yiu como mama di su yiu cu pa respet e minister lo no desea pa e informacion aki wordo uza eyfo.
E minister di Husticia y Asuntonan social a pone ter inzage documentonan pa mustra cu esnan cu awe ta cuestione, semper tawata na haltura di su caso y di tur e gañamento contra di dje. Entre otro, Robert Candelaria, ex Minister di Husticia sr. Arthur Dowers, Ex Prome Minister Mike Eman y señora Michelle Hooyboer cu tabata Minister di Sociale Zaken en Cultuur.
Minister Tjon a gradici sr. Mansur, sra. Marisol Lope-Tromp, sra. Gerlien Croes y sra. Mervin Wyatt-Ras y tur cu a haci pregunta tocante su yiu pasobra: “ta via di e plataforma aki mi por comunica cu mi yiu. Cada bes cu mi por haña e oportunidad pa mi por splica Jada kico a pasa di berdad, mi ta gradici e oportunidad”.
Señor Rocco Tjon, a duna di conoce cu su caso a wordo investiga rigorosamente na Aruba y door di expertonan di Hulanda pa motibo cu e tempo ey e tawata Hefe di Polis. Su caso a wordo scrutina mas pa motibo cu e tabata hefe di Jeugdzeden Politie y e mama tabata traha na Ministerio Publico como secretaria. Riba su propio insistencia, investigacionnan a wordo haci cu a conduci cu no tawata tin niun prueba di e acusacion falso entrega riba dje.
Minister Tjon a duna di conoce cu e decision di su caso a wordo apela na unda cu tres hues a dicidi cu no tin nada. E vonnis di e decision aki ta publico semper.
Despues di esaki, Minister Tjon a lanta un kortgeding pa e haña un acuerdo di contacto cu su yiu Jada, pero esaki a wordo nenga pero no pa semper y e tawata tin otro solucionnan den su disposicion.
“Pero dado momento den bida bo mester haci un escogencia na unda abo ta kies pa bo mes of ta kies pa bienestar di bo yiu. Bo ta kies pa lague keda forma parti di un debate entre e mama y e tata of bo ta scoge pa dun’e e trankilidad cu e tawata merece. Anto ora e mucha bira grandi bo ta busca su drechi of e ta busca bo drechi y esaki ta e escogencia cu ami a haci”, Minister Tjon a accentua.
Minister Tjon, un hoben e tempo ey, a sigui studia y na 2014, señor Dowers recomende pa FBI Academy caminda el a wordo gescreend no door di Aruba so pero tambe door di Merca y Hulanda. Te hasta señor Dowers mes a menciona den e reunion di Parlamento, cu screening di un hefe di departamento ta hopi mas pisa cu screening di un Minister.
Despues di a termina FBI Academy y pasa e screening, Minister Tjon a hanya un carta di señor Mike Eman caminda cu e ta gradici Minister Tjon pa e trabou duro bisando cu e ta orguyoso di señor Tjon pasobra e ta haci Aruba orguyoso. “Awor mi no sa si e tabata echt meen esaki of ta un carta e ta manda pa tur hende y ta algo di campaña pero en todo caso, señor Eman tabata na altura di tur cos pasobra mi wordo gescreend y un screening cu ta wordo haci door di Hoofd di Veiligheidsdienst y ta wordo firma pa e Minister President cu tabata Mike Eman e tempo ey”.
Na 2016, señor Tjon a solicita pa Director di KIA y aki el a bolbe wordo gescreend door di Veiligheids Dienst. E document di e resultado aki tambe Minister Tjon a pone ter inzage den e reunion di Parlamento. Riba e document aki por wak cu e ta firma den nomber di Minister di Asuntonan General, señor Mike Eman. Tambe Minister Tjon a pone ter inzage su landsbesluit di dia cu el a wordo nombra como Directeur di KIA.
Na 2016 ful mi caso tabata conoci. Señora Mervin Wyatt-Ras e tempo ey tabata den Parlamento y no a cuestiona mi nombracion nunca pasobra no tabata tin interes politico e tempo ey. E interes politico a cuminsa na aña 2017 momento cu señor Tjon a lansa su mes como candidato politico. Pe motibo aki mi ta duna sr. Loke ta sosodiendo awe ya caba a sosode na 2017 y ta algo cu a cuminsa door di partido AVP. “Pesey tambe mi ta pone ter inzage diferente decision di corte. Condenanan pa hendenan cu ta wordo difama. Mi no ta bay pone nomber pasobra esey no ta e tipo di politica cu mi ta hiba pero ta trata di dos persona cu a wordo condena pa difamacion y un caso cu ta andando ainda den corte”.
Pa loke ta trata Parlamentario Dowers, Minister Tjon a duna di conoce cu señor Dowers tambe sa tur detaye. “Mi no ta expect pa e sali na mi defensa pero mi ta expect si pa e sali na bienestar di mi yiu Jada”, Tjon a enfatisa.
Igual pa señor Candelaria. “Mi ta expect pa e splica su coleganan e detayenan aki”.
“Pero loke mas ta decepciona mi ta cu señora Mervin Wyatt-Ras cu ta toca como famia leu. Na 2010 cu tur e acusacionnan falso contra mi a sali, señora Mervin a bay bishita mi tio y mi tanta pasobra nan ta bon cu otro. Anto nan a splica Mervin tur cos, tur detaye y el a wak tur documento tambe. E tawata na haltura di tur detaye di e caso aki y awe pa motibonan politico awo e ta scoge pa difama mi. Pa 4 aña largo Mervin no a haci esaki pasobra esey tabata e rol di señor Tromp y señor Sevinger”.
Minister Tjon ta indica cu tur e difamacion aki a cuminsa despues cu el a toca e topico di corupcion na unda cu el a entrega hopi informacion na Ministerio Publico. aki ta unda cu AVP a cuminsa cu esaki contra di su persona pero irespecto di esey, un persona cu ta considera su mes recto mester para pa e berdad y señora Mervin Wyatt-Ras cu sa tur detayes y cu a wak tur document, awo ta bin cuestiona. Dicon e tempo ey na 2010 e no a sali? Na 2016 tambe e tabata Parlamentario y no a haci nada pasobra e sa bon kico ta kico. Pero awe pa motibonan politico e ta scoge pa tambe tuma parti den difamacion contra di su persona.
Minister Tjon a duna di conoce tambe cu tin diferente sentencia contra di contricantenan di AVP. Benny Sevinger, nan a drenta su cas y e ta sospechoso di diferente delito. Y ta e persona aki, acusa di corupto y otro delitonan, ta haña ta bon pa cuminsa defama Minister Tjon den prensa. Minister Tjon a lanta un caso contra di señor Sevinger.
Minister Tjon a duna di conoce cu e comunicacion entre e mama di su yiu y su persona no ta bon pero semper e ta dispuesto pa drecha esaki apesar di tur e gañamento riba su persona y e manera con el a wordo lastra. Pero e miho interes pa Jada ta bin na prome luga. Na Aruba, Minister Tjon ta bisa, como tata bo no tin hopi derecho y ora un hende muhe gaña riba bo, e ta keda cu tur autoridad pa wak e mucha apesar cu tur sentencia ta na fabor di Minister Tjon. Esaki, segun Minister Tjon, tur hurista cu ta traha den veld sociaal sa esey tambe.
Den e mesun sentencia aki cu nan a nenga acuerdo di bishita, tin skirbi tambe cu esaki lo wordo evalua despues di un aña. “Ami a pone un punt tras di dje pasobra despues di 1 aña mi no kier pa Jada mester bolbe pasa den ful e spectakel aki. E mama semper ta e prome pa bay prensa, con esey por ta na bienestar di e mucha? Esaki ta un pregunta cu Minister Tjon kier haci tur profesional cu sa e materia aki. e lo mester a bay bek despues di un aña pa apela y laga Jada wordo lastra door di ful esaki atrobe? E mesun vonnis ta bisa cu ora Jada tin 12 aña, Minister Tjon tin derecho pa pidi derecho di bishita bek. “Ami no a haci’e. Jada tin 14 aña aworaki y ami ta confia si cu Jada sa cu mi stime y e mes lo bay busca mi drechi. Jada ta bayendo hopi bon na scol y mi stime y e mes lo bin busca mi drechi ora e ta un tiki mas grandi pasobra como mucha di 14 aña, e no tin nada di bisa su mama awo”.
Minister Tjon a bisa: “Den bida bo ta haci escogencia y ami ta haci di mi consciente aworaki. Mi no ta bay hiba e politica cu mi a wak aki den Parlamento. Mi por a bay den bida priva di tur esnan cu a purba di atacha e bienestar di Jada pasobra mi sa hopi di tur esnan sinta den oposicion den Parlamento. Pero ami kier cana na bienestar di Aruba, pasobra loke a pasa den e reunion di Parlamento, caminda tin 21 Parlamentario bon paga, 3 Minister cu ta bon paga, ta un perdemento di tempo y no ta di balor agrega pa ningun hende. Anto mi ta sigur cu te hasta e juice politico cu opositornan kier saca di esaki, nan no ta bay logra pasobra e ta bay duna mi mas gana di sigui traha na bienestar di pais Aruba”.
Minister di Husticia y Asuntonan Social, Rocco Tjon, a conclui bisando: “Ami no tin berguensa di papia di mi yiu pasobra mi ta stim’e. Mi kier pa Jada ta sigur cu mi ta stim’e mescos cu mi ta stima mi otro tres yiunan”.


text:
CDM, den boka di pueblo tambe konosí komo “dòk”, ta un NV di gobièrnu. C.D.M. Holding N.V. ta e úniko akshonista di CDM. Pais Kòrsou na su turno tin tur akshon den C.D.M. Holding N.V.
CDM, den boka di pueblo tambe konosí komo “dòk”, ta un NV di gobièrnu. C.D.M. Holding N.V. ta e úniko akshonista di CDM. Pais Kòrsou na su turno tin tur akshon den C.D.M. Holding N.V.
Riba 1 di febrüari 2017 Damen Shiprepair Curaçao B.V. (Damen), a tuma over e aktividatnan operashonal prinsipal di CDM, esta reparashon i mantenshon di barku, den kuadro di un reaktivashon di e aktividatnan (“doorstart”).
Promé ku e traspaso CDM tabatin mas o ménos 400 trahadó den servisio permanente. Ademas, e kompania tabata hasi uzo di 120 trahadó di forma flèksibel; dependiendo di e kantidat di trabou disponibel, tabata aloká nan. Banda di esaki, e aktividatnan operashonal di CDM tabata krea tambe empleo indirekto supstansial.
Pa basta tempu kaba, promé ku reaktivashon di e aktividatnan, no tabata bayendo bon ku CDM. E volúmen ku e negoshi ta generá tabata mustra bahada i no tabatin sufisiente medio pa bon mantenshon i invershonnan nesesario. CDM no tabata kapas pa kumpli ku su debenan. CDM a keda operashonal te na momentu di e traspaso, pero e kompania tabata premirá ku lo e no por a kontinuá ku su operashonnan na un manera responsabel.
Na 2010 a negoshá ampliamente ku Damen, despues di un búskeda pa yega na posibel kandidatonan pa tuma over e aktividatnan operashonal di Dòk.
Konsiderando loke CDM tabata pasando aden promé ku e traspaso, no tabata sigur ku lo por a restrukturá e aktividatnan di dòk, sin ku e kompania mester bai fayit. Sin embargo, deklará e kompania fayit sin kòntròl lo tabata un senario sumamente no-deseá, entre otro, pa motibu ku esaki lo (por) a kondusí na deskontinuashon di operashonnan, na pèrdida di kupo di trabou i na mas otro daño. Esaki lo no a benefisiá posishon di e akreedornan di CDM tampoko.
Fayit i “pre-pack”
Kon ku bai bin, baimentu fayit ta kondusí hopi bia na fin di un kompania. E kompania ta kai den un lus negativo i por pèrdè kliente i miembro di personal importante debí na pèrdida di konfiansa. Den un situashon asina ta sumamente difísil pa reaktivá e kompania di forma rendabel, si esaki ta deseabel.
P’esei mes tin e nesesidat den práktika pa un fórmula ku ta hasi posibel pa salbaguardiá un reaktivashon lihé di aktividatnan di e kompania. Un “pre-pack” ta ofresé e fórmula aki.
Ora hasi uzo di un “pre-pack” ta solisitá hues pa apuntá un “curator” proponé i un hues komisario proponé. No ta duna publisidat na momentu ku esaki tuma lugá. Ku apuntamentu di e “curator” proponé, no ta bin kambio den e outoridat pa manehá (“beheersbevoegdheid”) ni tampoko e outoridat pa disponé (“beschikkingsbevoegdheid”) di e kompania en kuestion. E tarea di e “curator” proponé ta solamente pa risibí informashon i wak kiko ta pasa den e kompania, forma un opinion tokante kon kosnan ta kanando den e kompania i duna su opinion kaminda ta nesesario. Asina akí e “curator” proponé por studia i prepará pa e posibilidat pa un reaktivashon den tur trankilidat, loke ta hasi ku e “curator” proponé i e hues komisario proponé por optené un bista kompletu tokante esaki promé ku yega na baimentu fayit. Segun ta spera, den un situashon asina nan lo dediká tambe atenshon partikular na interes di e akreedornan i na mantenshon di kupo di trabou. Suponiendo ku e “curator” proponé (i e hues komisario proponé) por haña nan mes den un reaktivashon di e aktividatnan, por prepará esaki den silensio, pa seguidamente, djis despues ku pronunsiá ku e kompania a bai fayit, e “curator” (ya kaba nombrá e ora ei) efektuá e reaktivashon ku pèrmit di e hues komisario (ya kaba nombrá e ora ei).
“Pre-pack” CDM
Pa e motibunan menshoná CDM a solisitá Korte di Promé Instansia di Kòrsou riba 26 di ougùstùs 2016, pa apliká e fórmula di “pre-pack”, pa asina studia i prepará e posibilidatnan i kondishonnan pa un restrukturashon, pa medio di e opshon pa bai fayit.
Basá riba e solisitut aki, Korte a nombra mr. A. Huizing riba 30 di ougùstùs 2016 komo “curator” proponé, den kaso ku CDM mester yega na bai fayit. Segun Korte, CDM a supstansiá sufisientemente den su petishon, ku preparashon pa un eventual baimentu fayit lo por a limitá e daño na esnan enbolbí, entre nan empleadonan di CDM, di tal manera ku esaki ta kompensá pa echo ku e preparashon ta tuma lugá den silensio.
E apuntamentu a konta primeramente te ku 14 di sèptèmber 2016, pero en konekshon ku kumplimentu ku algun kondishon pa e reaktivashon, a prolongá algun biaha.
Na sèptèmber 2016 Damen a yega na un akuerdo di konseshon ku CDM Holding, a base di kua Damen, brevemente bisá, lo hür i operá e astiero ku ta pertenesé na CDM Holding. A yega na e akuerdo aki bou di un seri di kondishon. Algun kondishon esensial pa e reaktivashon tabata ku Damen ta tuma over e personal di CDM pa medio di traspaso di kòntrakt, ya asina e “curator” lo no mester a kibra esakinan, ku ta kanselá e debe serka e akreedornan ku no tin un posishon preferensial mas tantu ku ta posibel i ku gobièrnu i algun akreedor ku tin “claim” supstansial kontra CDM, di sierto manera ta distansiá nan mes for di loke debe nan di forma boluntario.
Riba 1 di febrüari di e aña aki a kumpli ku tur kondishon pa por efektuá e reaktivashon. Ku esaki a konkluí e preparashonnan pa un posibel reaktivashon di e aktividatnan di CDM.
Ku e traspaso manera akordá ku Damen ta salba Dok, e personal ta pasa over i e akreedornan ku no tin un posishon preferensial ta risibí parti di loke debe nan. Si apliká un deklarashon ‘normal’ ku e kompania ta bai fayit, esaki lo no tabata posibel.
Baimentu fayit di CDM
Riba 2 di febrüari 2017 a pronunsiá ku CDM a bai fayit i a nombra e “curator” proponé i e hues komisario proponé formalmente.
Riba e fecha aki e “closing” a tuma lugá i a sigui ku ehekushon di palabrashonnan ku ta kondusí na reaktivashon di e aktividatnan.
Kòrsou, 2 di febrüari 2017
Mr. A. Huizing
(“Curator”)


text:
Oranjestad-Sostenebilidad. E palabra aki ta wordo usa tur caminda rond di mundo. E ta representa e concepto cu tur loke nos haci y tur desicion cu nos tuma, ta dura pa hopi tempo, cu e no ta afecta naturalesa, cu nos por carga y sostene loke nos dicidi y crea pa hopi aña. Awendia no ta acceptabel pa tuma desicionnan cu ta daña medioambiente sin cu tin un bon proteccion. Tampoco ta acceptabel pa tuma desicionnan cu ta sirbi un meta a corto plazo so, pero cu a largo plazo ta resulta malo. Ta pesey hende, organisacionnan y partidonan politico cu no tin plannan pa futuro of ta pensa a corto plazo so, no ta sostene e concepto di sostenebilidad. E temanan di energia y finansa publico cu a y ta wordo discuti hopi den politica y comunidad na Aruba, ta bon ehempelnan di con ta maneha nos pais cu bista riba sostenebilidad a largo plazo.
ENERGIA
AVP ta na fabor pa cambia e forma cu nos ta genera energia na Aruba. Enbez di uza produtonan di petroleo, AVP kier uza energia di solo, biento, awa, etc. E motibo ta pasobra nan ta formanan di energia cu ta sostenibel a largo plazo. Nan no ta caba nunca. Nan no ta daña medio ambiente. Ademas e cambio pa energia alternativo of renovabel, lo nifica cu a largo plazo Aruba no ta depende di otro paisnan pa su energia y nos ta spaar mas cu 300 miyon florin tur aña. No ta straño cu oposicion ta contra di energia renovabel y sostenibel. Nan no ta pensa a largo plazo.
ECONOMIA & FINANSA
Finansas publico ta otro bon ehempel. Si tabata pa oposicion, Hulanda y CFT, na 2009/2010 gobierno lo mester a tuma medida pisa pa saca nos pais di e abismo economico(-15% di GDP), social (desempleo +12%), decadencia y infrastructura antigua cu nos pais tabata aden. Si a haci esey e lo a strangula nos economia ainda mas y nos pais lo a keda pega den negativo. (Mira paisnan Europeo y mira nos hermana isla Corsow.) E recuperasion economico di Aruba den apenas tres aña, e recuperasion di forsa di compra y e cambionan structural den infrastructura di nos pais cu nos a wak den e ultimo añanan, hamas lo a tuma luga. E meta di corto plazo di Hulanda, CFT y oposicion, tabata y ta pa percura pa e cifranan di finansa publico so ta na orden. Loke sosode cu e resto di pais no ta importa nan. AVP al contrario a scohe pa cambionan structural pa diferente motibo: e cambionan y inversionnan structural ta percura pa henter nos pais sali for di e dobel crisis. E ta duna forsa bek na tanto Pueblo como comercio. E ta mehora e “producto Aruba” y prepara nos pais pa retonan den futuro. E cifranan di finansa publico ta importante. Pero esey no ta e unico cos cu ta conta. E calidad di bida, mas hende cu trabao, cuido di salud pagabel pa tur hende, entradanan mas sigur pa trahado y pensionado, miho oportunidad pa habri negoshi y haci ganashi, oportunidadnan nobo pa hobennan. Tur esaki ta mes importante pa nos pais. Un maneho cu ta dirigi riba tur esaki y no solamente riba cifranan bunita di finansa publico, ta un maneho sostenibel.
SOSTENEBILIDAD POLITICO
No ta straño cu oposicion politico na Aruba no ta kere den e concepto di sostenebilidad. Nan metanan ta limita y di corto plazo. Nan ta kere den balansa presupuesto y finansa publico a corto plazo so. Pa AVP e bienestar di henter Pueblo ta bin na prome luga. Un miho economia, miho instructura cu ta crea oportunidadnan economico y social nobo. Esey ta crea e base pa balansa finansa publico tambe a plazo medio y sigura un pais sostenibel a largo plazo.


text:
E eksposishon ta bai akompañá pa material di lès. E material di lès akí ta konené un buki di lès ku potrèt i informashon tokante bida di George Maduro, huntu ku tarea. Tin un buki di lès pa grupo 7 i 8 di Enseñansa di Fundeshi i un buki di lès pa klasnan 1 i 2 di Enseñansa sekundario. Ademas di esei lo ofresé dosentenan un manual. E guianan di lès ta optenibel na hulandes i na papiamentu.
Ta solamente klasnan ku ta bishitá e eksposishon ta risibí un pakete di lès (grátis) na nan yegada. Sea asina bon di inskribí bo klas aki pa un bishita na e eksposishon.
Buki di lès pa grupo 7 i 8
Ta parti di e eksposishon
George Maduro Héroe di Movementu di Resistensia di Kòrsou
Buki di lès pa klas 1 i 2
Ta parti di e eksposishon


text:
Diadomingo mainta, weganan di campeonato di futbol, La Liga Santander di Spaña a continua caminda FC Barcelona a enfrenta Levante.
FC Barcelona den ultimo weganan no ta demostrando e wega cu ta acostumbra di dje, hopi critica ta bay pa entrenador hulandes Ronald Koeman.
E wega aki a inicia y apenas na di 6 minuut, Memphis Depay ta haya infraccion den area penal caminda referee ta fluit tiro penal pa Barcelona.
Memphis Depay mes ta tuma e tiro aki y ta anota prome gol di wega pa asina haci e wega 1-0 pa Barcelona.
Barcelona a sigui hunga bon futbol y combina bon cu otro den e wega aki y tabata na di 14 minuut, Sergino Dest ta duna Luuk de Jong un tremendo pase caminda De Jong ta avanza y ta anota di dos gol di wega pa haci esaki 2-0 pa FC Barcelona.
Asina tambe prome mitar a bay den descanso cu score di 2-0.
Den di dos mitar, Levante a busca manera di drenta den e wega aki, pero defensa di FC Barcelona tabata hopi atento den e wega aki.
Mientras cu minuutnan tabata pasa por a tuma nota di e hungador Ansu Fati kende casi un aña no a mira accion debi na un lesion grave cu e la sufri na su rudia caminda dos operacion delicado a tuma lugar pa asina scapa su carrera como futbolista.
Faltando mas o menos 10 minuut pa wega termina, publico a lanta y aplaudi e regreso di Ansu Fati bek riba tereno cu su ekipo di FC Barcelona y e biaha aki bistiendo number 10 cu tabata pertenece na Lionel Messi.
Mesora e velocidad di Ansu Fati a keda mira y tabata den minuutnan extra di wega, Ansu Fati ta avanza dilanti di gol di Levante y ta los un tiro fuerte cu a resulta den e di tres gol pa FC Barcelona y e prome gol di Ansu Fati den campeonato aki.
Asina tambe e wega aki a termina cu score di 3-0 na fabor di FC Barcelona cu ta logra victoria despues di dos empate sigui den campeonato di La Liga Santander di Spaña.


text:
Varios departamento di Gobierno di Aruba y di Venezuela a traha incansabel durante simannan largo pa por a regla un di 7 buelo humanitario pa mas of menos 140 Venezolano. Den nan e grupo mas grandi t’esnan cu boluntariamente a solicita pa nan regresa cas bek.
E buelo lo mester a sali diasabra mainta, sinembargo un contratiempo imprevisto na Venezuela a pone cu ultimo momento e buelo no por a continua. Autoridadnan local y di Venezuela a haci na maximo esfuerso p’e buelo humanitario a tuma lugar diadomingo anochi. Trahadornan di Guarda nos Costa for di 5:00 am ta riba pia diasabra y a sigui traha te diadomngo anochi laat. Esaki ta e di 7 buelo humanitario pa Venezuela pa reuni famianan bek cu otro.


text:
ORANJESTAD (AAN): Debi cu tin un grupo grandi di coredornan di motorcycle ta preparando pa representa e bunita Isla di Aruba na South Georgia Motorsports Park na Valdosta na Georgia (Merca)
e aña aki atrobe, riba Diasabra DIARIO Deportivo a mira varios di nan cu a probecha di test nan brommer riba e pista di Palo Marga Raceway Park.
Mester menciona, cu Aruba su nomber ta bon marca na e caredanan na Valdosta, ya cu cada biaha cu e team Aruba aki bay pusta, nan ta percura pa pone e nomber di Aruba bon di halto y varios di nos coredornan, hasta a yega te den e semi final y final nan.
Nan ta demostrando di tin confianza di lo logra gran puesto e biaha aki atrobe.
https://diario.aw/categories/noticia/deporte/preparando-di-awor-caba-pa-competencianan-na-valdosta#sigProIdf8a45d02d9


text: Dialuna merdia a drenta informe di un pelea entre 2 ruman y un di nan ta cu pia kibra na Edenstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un caso unda cu e mama a sali bay haci respondi y a bisa su yiunan comporta y no sali afo. Pero un a mustra e otro ruman cu e ta sali toch y eynan a start un pelea formal entre nan unda ora un a cay ela kibra su pia. E otro ruman a ser deteni mientras e ambulans a bini pa e otro cu tambe a ser deteni. Awor ambos ruman ta deteni.


text:
DEN HAAG – Venezuela ta primintí di bira un tópiko importante durante e debate benidero riba Wardakosta Teritorio Karibense. Segun gobièrnu hulandes ta masha tiki refugiado venezolano ta bini e islanan. Wardakosta di Kòrsou ta mèldu ku kòntròlnan hustamente a subi dor di e situashon na e pais bisiña.
Tweede Kamer ta reuní djamars riba Wardakosta.
Te ku awor minister Bert Koenders di Asuntunan Eksterior ta bisa ku ta mantené bista skèrpi riba e situashon, pero ku no tin fluhonan di refugiado ku a kuminsá bini for di Venezuela. Mayoria lo buska refugio den otro paisnan bisiña, e mandatario a bisa durante un debate di Tweede Kamer riba 30 di yüni último.
Preshon di trabou
Informashon optené na e sitio mes, ta duna un bista un tiki otro. Segun Wardakosta e kantidat di kòntròl a subi dor di e binida di refugiado venezolano. Samsam ku esei e preshon di trabou a subi. Awe un boto ku djessinku refugiado a yega Kòrsou tambe, Ministerio Públiko di e isla ta konfirmá.
Anto e medidanan pa ekonomisá no ta yuda e kousa. “Nan ta kòrta pisá. Nos mester ta kreativo ku e kapasidat ku tin”, e bosero di Wardakosta Roderick Gouverneur ta bisa. “P’esei a lanta un taskforce pa traha huntu.”
E taskforce ta konsistí di polis, servisio di imigrashon, duana i Defensie. Nan ku nan ta interkambiá informashon. “Nos no ta subi awa pa loko, pero a base di informashon nos ta tuma akshon dirigí”, Goeverneur ta bisa.
Serka Marina e preshon di trabou no a subi, bosero Maartje van der Maas ta bisa. “Esaki ta nos trabou. Nos ta haña mas petishon si, manera ultimo ei den e kaso di e agente polisial Ferry Bakx, pero no pa motibu di refugiado venezolano.”
Intersepshon
Den ougùstùs Wardakosta a interseptá dos boto ku refugiado. Esei ta un oumento, Gouverneur ta bisa, temiendo pa situashonnan fèrfelu riba awa. “Último ei nos tabatin un intersepshon di 21 pèrsona den un boto mashá chikitu. Un kaso di hogamentu lo por presentá su mes mashá lihé e ora ei.
Mas biaha Wardakosta sa tin di haber ku boto ku ta senk, Gouverneur ta relativá. Mayoria biaha ta trata di kontrabandista di droga ku ke destruí prueba. “Semper imigrashon ilegal tabata un tarea prinsipal pa nos. Pero el a bira mas difísil.”
Den henter 2015 Wardakosta a interseptá djesocho hende sospechá di imigrashon ilegal.
Turbulensia
Na Venezuela tin turbulensia ya pa vários aña. E pais suramerikano ta luchando ku retonan ekonómiko, polítiko i sosial grandi. Siman pasá mas ku un mion hende a subi kaya den e kapital Caracas. Via un referèndùm e demonstrantenan ke kuminsá un proseso pa baha presidente Nicolás Maduro.
Outor Pieter Hofmann


text:
Showing 1–12 of 24 results
Bos di buriku
Fls 7.50
Philip A. Rademaker
Philip Rademaker (1944) su promé tomo di poesia Bos di buriku a resultá un éksito. E eskritor ta konosí tambe komo aktor, deklamadó i pintor.
‘Mi ta kere den forsa di palabra. P’esei mes mi ke limitá nan uzo. Ingrediente stèrki ta uza tikitiki p’e kuminda no sali manera e famoso sòpi di Tia Meri. Pero hende ku mi ta apresiá i tin rèspèt pa nan opinion riba tereno literario a konvensé mi ku mi tin ku publiká. Ma … mi mente blo sunú bo dilanti? Ta pasobra ku su yamamentu den Kantika pa bientu Pierre Lauffer a pui mi konsenshi, m’a habri e yalusí akí pa bo lur paden.’
Caimin su sekreto$ 0,00 O.B Excl.
Fls 0.00
Diana Lebacs
E sustu ku tabata kima den su pechu tabata mes kayente ku e solo ku Caimin tabata para kushi den dje na port’i skol di De Tamarijn. E tabata soda pipita pa pipita. E tabata warda riba e deskonosí…
Caimin tin hamber! Mare su wela tabatin sèn pa kushiná kuminda kayente tur dia…
Nunka e no a kere ku lo el a sinti asina tantu falta di su mayornan. Nan a bai Hulanda pa buska un bida, pero nan no tabatin fin di manda pasashi p’e ku su ruman hòmber. Kon Caimin por yega na plaka?
E ora ei Caimin ta dal den Wòti. Wòti si sa kon.
E ta ofresé Caimin un djòp. Un djòp yen di aventura.
I masha peligroso tambe.
Of ta komprondé Caimin a komprondé Wòti robes?
E biahenan di Miguel Vicente Pata Kayente$ 0,00 O.B Excl.
Fls 0.00
Miguel Vicente ta un chabalitu limpiadó di sapatu ku ta traha den kaya di Caracas, soñando ku biahe largu i aventura maravioso. Pero e ta duda ku un dia su soñonan por bira realidat, te na momentu ku su ruman mayó bin busk’é bai kuné den su trùk di transporte. Asina e ta bin konosé region lehano di su pais; e ta nabegá riba riu grandi laman furioso i su deseonan di mas íntimo ta keda kumplí.
E kas patras
Fls 8.48
Anne Frank
Diario den forma di karta
12 di yüni 1942 – 1 ougùstùs 1944
Kompilá pa Otto Frank i Mirjam Pressler
Mi ta spera di por konfia bo tur kos, di un forma ku nunka promé mi no a yega di konfia ningun otro hende i mi ta spera ku lo bo ta un gran sosten pa mi.
Hulanda mi ta bai$ 8,24 O.B Excl.
Fls 15.00
Eligio Melfor
Eligio Melfor (1940), seudónimo pa Julio Constantino Hermanus, ta eskritor di komedia popular. E ta konosí tambe komo aktor kómiko den su obranan i den diferente pelíkula. For di hóben el a skirbi i presentá vários komedia i fábula. Algun ta: Emansipashon di hende muhé, Beberin den polítika, Wan tres porta, Mi ta skohe bo nèshi, Bestia den polítika i Hulanda mi ta bai. E último akí a bati tur rekòr! Mas ku 150 presentashon na 2003/2004 di Hulanda mi ta bai a atraé míles di hende na Kòrsou, Aruba i Hulanda.
Katibu di Shon$ 0,00 O.B Excl.
Fls 0.00
Carel de Haseth
Carel de Haseth (1950) a publiká algun tomo di poesia manera Bida na koló i Poesia Venená. Pa su novela kòrtiku Katibu di shon el a risibí premio Cola Debrot 1989.
‘Awe tardi fiskal a bolbe interogá mi. Pober hòmber. Promé biaha ku nan a interogá mi, el a kere ku lo mi nenga su akusashonnan. El a kuminsá ku menasá di laga habraká mi si mi nenga di papia. El a bisa mi ku e lo duna òrdu pa laga rèk mi kurpa ku katròl i pone klèm na mi dedenan di man i di pia. M’a hari i m’a splik’é ku e no tin nodi di tuma tantu molèster. Ku mi no tin bèrgwensa di loke m’a hasi i ku si un dia mi bolbe haña chèns, lo mi hasi meskos atrobe.’
Kuenta pa kaminda$ 10,99 O.B Excl.
Fls 20.00
Pierre Lauffer
Pierre Antoine Lauffer (1920-1981) ta un outor prominente di Kòrsou. Su poemanan i kuentanan kòrtiku ta un aporte balioso na herensia literario di papiamentu. No ta pòrnada e premio prinsipal pa papiamentu yama Premio Bienal Pierre Lauffer, Chapi di plata. E kolekshon Kuenta pa Kaminda ta skirbí ku mashá grasia i humor. Na mes momentu e ta deskribí profundidat di bida di Kòrsou den su tempu.
Literair lezen 2 Poëzie$ 20,53 O.B Excl.
Fls 37.36
Het lezen, analyseren, interpreteren en evalueren van poëzie
Wim Rutgers, Ria Severing-Halman, Ronnie Severing
Het boek Perspectief is bedoeld voor de hoogste klassen van het voortgezet en het hoger beroepsonderwijs. Wie de inhoud nauwkeurig bestudeert en de opdrachten consciëntieus uitvoert, zal zich een competente lezer mogen noemen, die het zich heeft eigen gemaakt om zelfstandig literaire werken te kunnen begrijpen, te beoordelen en te evalueren.
Het boek Perspectief, literair lezen 2, poëzie, het lezen, analyseren, interpreteren en evalueren van poëzie is het tweede deel van de tweedelige methode voor literaire tekstanalyse. Behandelt het eerste deel de verhaalkust, het tweede deel stelt de dichtkunst, poëzie, centraal. Het deel poëzie heeft achttien hoofdstukken met gedichten uit de canon van de Nederlandstalige literatuur van Nederland, Suriname en de Nederlands – Caribisch eilanden. Het boek bestaat uit twee delen. Het eerste deel van het boek bevat oudere poëzie van de middeleeuwen tot de neoromantiek. In het tweede deel staat moderne poëzie centraal. Elke paragraaf begint met een kort stukje theorie, telkens gevolgd door een poëzietekst. Daarna zijn er taken die vragen bevatten, die weer opgedeeld zijn in de rubrieken beschrijving, verdieping en eindoordeel. De aanpak is gebaseerd op moderne literatuurbenaderingen en gaat uit van een literair communicatieschema.
Mi negrita, mi ruman$ 9,62 O.B Excl.
Fls 17.51
Cola Debrot (1902-1981) ta un di nos eskritornan mas famoso. El a skibi na diferente idioma i a laga un obra ekstensivo atras. No solamente e tabata hurista i dòkter, sino tambe el a okupá diferente funshon importante manera minister i gobernador di Antia.
‘El a habri porta, dal un stap i un stap mas den su kamber, ma el a keda tene e kònòpi su tras i no a sera e porta. Den skuridat el a tende kon ketu e tabata drumi, ku rosea tené aden. Un kambio inesperá a tuma lugá den su sintimentu pa Maria. El a tende kon silensio tabata susurá, el a tende su mes sanger …’
Mosaiko 1$ 43,96 O.B Excl.
Fls 80.01
E buki ta konsistí di ocho kapítulo kada un ku un diferente tema. Na kuminsamentu di kada kapítulo por nota kiko lo skucha, papia, lesa i skibi i siña relashoná ku tal tema. Kada kapítulo tin kuater parti. E di kuater parti semper ta diferente i ta pa alumnonan ku ke sigui traha riba nan mes. Pa un bon pronunsiashon a graba tur teksto den Mosaiko riba kasèt òf CD pa por skucha nan.
Mosaiko 2$ 43,96 O.B Excl.
Fls 80.01
E buki ta konsistí di seis kapítulo kada un ku un diferente tema. Na kuminsamentu di kada kapítulo por nota kiko lo skucha, papia, lesa i skibi i siña relashoná ku tal tema. Kada kapítulo tin kuater parti. E di kuater parti semper ta diferente i ta pa alumnonan ku ke sigui traha riba nan mes. Pa un bon pronunsiashon a graba tur teksto den Mosaiko riba kasèt òf CD pa por skucha nan.
Mosaiko 3 HAVO/VWO$ 46,71 O.B Excl.
Fls 85.01
E buki ta konsistí di kuater kapítulo kada un ku un tema diferente. Na kuminsamentu di kada kapítulo por nota kiko lo skucha i wak, papia, lesa i skibi i siña relashoná ku tal tema. Tur kapítulo tin sinku parti. E di sinku parti ta trata di fikshon, esta tekstonan literario. E buki ta sera ku un lista di palabra temátiko i un lista alfabétiko. Pa stimulá un bon pronunsiashon a graba tur teksto den Mosaiko riba un cd. Tambe tin un dvd ku ta kontené imágennan ku ta pertenesé na ehersisionan pa skucha i wak.


text:
Teracota
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Teracota (na Italiano: terracotta of terra cotta nificando “tera kima” of “tera cushina” cu ta bin di e palabra Latin terra cocta), ta un tipo di losa, esta un ceramica di klei sea vidria of no vidria caminda e parti “kima” ta poroso. Teracota normalmente ta un palabra cu ta wordo uza pa escultura traha di losa y tambe pa esnan pa varios obheto cu aplicacion practico incluiendo vaas (manera pochi di flor), tubo pa awa y awa di riool, panchi di dak, bloki, y embeyezamento di superficie den construccion di edificio. E palabra tambe ta wordo uza pa referi na e color natural bruin oraño di mayoria teracota.
E articlo aki ta cubri teracota den e sinti di teracota como un medio pa escultura, manera e Ehercito di teracota y figurina di teracota Griego y tambe decoracion arkitectural. Escultura di porselein Europeo y Asia Oriente no ta wordo cubri. Teracota arkitectural vidria of no vidria, como superficie pa exterior di edificionan na Asia Oriente, tawata wordo uza ya pa varios siglo caba prome cu e la bira popular di Occidente (West Europa y Merca) den siglo 19. Teracota arkitectural por refiri na elementonan di decoracion ceramico por ehempel anti fiho y ribistimento, cu a hasi un contribucion grandi na e apariencia di templo y otro edificonan den arkitectura clasico Europeo y tambe esun di Oriente Cercano Antiguo.
Den arkeologia y historia di arte e palabra teracota ta hopi biaha wordo uza pa describi obhetonan manera figurina cu no a ser traha riba un wiel di alfarero. Vaas y otro obheto cu ta of kisas ta wordo traha riba e wiel di e mesun material, pues teracota, ta wordo yama losa alfarero (trahamento di pochi di klei); e uzo di e palabra te depende na e tipo di obheto enbes di e material cu a uzo of e tecnica di “kima”. Mas tanto ora haci referencia na teracota, ta papia di piesanan no vidria y esnan uza den industria y tambe construccion di edificio. Teracota vidria den obhetonan di mercania pa cubri mesa (e.o. tayo) y otro tipo di vaas ta wordo yama losa of pa un palabra mas specific, esta faians cu ta bisa algo tocante e vidria particular cu a uza riba e obheto.


text:
Na nomber di nos defunto stima:
Jofre A.Gomes,
Nos kier a yama danki prome cu tur cos na Dios Tata Todopoderoso pa duna nos e previlegio di por a comparti nos bida cu un persona asina special.
Danki na tur cu a compaña nos den momento di enfermedad y morto di nos defunto stima. Tur cu a para cu nos den Fe y oracion, un danki di curason. Dios Su boluntad ta perfecto!
Danki pa tur sosten ricibi pa medio di yamada- y mensahenan cu a yena nos di fortalesa pa sigui te na final.
Un danki na tur e dokternan y enfermeronan di HOH cu a cuide asina bon y den un forma hopi profesional. Boso trabao ta di bendicion, no duda! Esnan di HIC na Colombia tambe, danki.
Un gradicimento special na directiva di Fundação Social Cultural Portuguesa y tambe di Racing Club Aruba (RCA) pa bida, pa e bunita homenaje na su honor.
Tambe na AZV, Aurora Funeral Home, Floresteria Jardin Caribe y Excelencia Catering Service pa nan bon trabao.
Drumi dushi pai Jofre.
Cu bo por ta den Presencia di nos Señor. Te dia nos bolbe topa!!


text:
E ultimo añanan Stichting Monumentenfonds Aruba (SMFA) ta enfocando riba e mantencion di nan edificionan monumental. Ya stadhuis, edificio Henriquez, Huisje Wild y edificio di Scol 1888 a haña un mantencion completo y awor ta toca turno na e monumento na Weststraat cual ta actualmente oficina di Arina y cu ta conoci tambe bou di e nomber di Casita Geel.
Despues di varios luna di preparacion y inspeccion a traha bestek y a bay den un destaho caminda a aserca cuatro contratista pa duna un oferta. Felipe Construcion and Consultancy NV a resulta e contratista cu mihor oferta, cu ta cuadra tambe cu nos presupuesto pa haci e mantencion. E trabounan ta encera mas tanto di drecha murayanan paden y pafo cu ta daña door di salo cu ta sali foi e piedranan di calichi. Tambe riba e cura rond di e edificio lo haci mantencion necesario. Na final lo verf e edificio completamente.
Segun e plan e trabounan lo finalisa mas o menos pa luna di september. Durante e proceso pa planea e trabounan di mantencion SMFA ta den contacto constante cu Arina como huurdo y ta aprecia tambe e cooperacion di nan banda pa e proximo lunanan durante cu e trabounan lo ta tumando lugar. Banda di esaki tambe ta gradeci un biaha mas pa por conta cu e cooperacion di Monumentenbureau pa e proyecto aki.
SMFA su meta principal ta pa por preserva nos pasado pa futuro, ya pa un tempo a traha riba un plan di mantencion pa termino largo pa asina por garantisa cu e monumentonan cu ta pertenece na SMFA lo keda den un bon estado.


text:
Dialuna atardi e oficialnan di polis encarga cu atraco a detene 2 hoben como sospechoso di e recien atraconan cu a bin ta tumando lugar ultimamente den e area di Pos Chikito. Ademas di e a detene e 2 hobennan aki a confisca tambe un Toyota Tercel. Nos lo sigui informa…..
relato policial:
Atracoteam a detene grupo cu a comete varios atraconan.
Diabierna siman pasa
Atracoteam tawatin un entrada hudicial na un cas na Sabana Basora caminda a detene e homber S.J.F. di 19 aña. Na dicho cas a confisca diferente articulonan usa na diferente atraconan y un auto. Relaciona cu e mesun atraconan awe Atracoteam tawatin un entrada hudicial na un cas na Pos Chiquito caminda a detene e ruman hombernan S.A.J.K. di 18 aña y G.E.A.K. di 19 aña. E tres sospechosonan ta wordo sospecha di tin di haber cu diferente atraconan entre otro un cas na Pos Chiquito caminda un pareha di edad a wordo atraca, Tio Pepe caminda un homber net despues di a sali di e restaurant a wordo atraca, Dior Minimarket y un atraco cometi ariba un señora na e bushalte na Pos Chiquito dilanti Serlimar. No ta descarta cu mas detencion lo cay.


text:
Prome Minister sra. Evelyn Wever – Croes cu hopi alegria ta anuncia cu a lograsigura e sosten di likides pa e di treskwartaal pa e añaakicual ta pa lunananjuli, augustus y september. esaki ta encera e suma di 181 miyon florin.
E sumaaki a wordoaproba den Conseho di Minister di Reino y Secratio di Estado sr. Raymond Knops a mandainformaParlamento di esaki. Den suinforme sr. Knops ta informa cu Aruba a cumpli cu tur e condicionnannecesariopa por yeganaremarke pa e sosten di likidesaki di 181 miyon florin.
Adicionalmente den e carta cu el a manda pa Tweede Kamer, e ta elogia e forma con Aruba a bin ta atende cu e temaakinan y con Aruba ta dunasu palabra y ta cumpli cu n’e.
Segun Prome Minister Evelyn Wever – Croes, asina a trecetrankilidad y stabilidad cu aworakinos por conta cu e sumaaki pa e proximo tresluna. Sinembargo, e suma ta indica cu ainda ta dependegrandemente di Hulandapero e suma lo bay bahacomo cu Aruba ta den recuperacion. Ya tin mas movecioneconomicoriba Aruba, peroainda ta depende di Hulanda, Prome Minister aelabora.
Mientrastanto ta siguina mesa cu Hulandariba e Rijkswet nan. Keto bay ta deliberandoriba e Conseho di Raad van State y mirakico ta resta di e leynan di COHO y RAFT despues cu Raad van State a duna Aruba rason den esaki. E mesunpuntonan cu Aruba a trecedilantiañapasa den negociacion cu Hulanda, Raad van State a subraya den suconseho.
“E trabounan a cuminsa di biahariba e trabounan pa e siguientekwartaal, pasobra ta durante di e siguientesimannan cu lo bay fihakico ta e condicionnan pa e ultimo kwartaal. Esaki ta temanancu tinnosatencion,’ Prome Minister Evelyn Wever-Croes a termina bisando.


text:
Frisian Flag ta educa cu su Holland Fun Farm durante e dia
Diadomingo Juni 1 ta dia di internacional di lechi. Desde 2001 e organisacion FAO ( Food and Agriculture Organisation of the United Nations
Ta cla pa NOVEMbarba!
Luna di concientisacion pa Prostaat Bo tambe ta prepara pa cu November? Pa Gillette NOVEMbarba? Tur parti di mundo November ta e
Compra N.V. ta apoya y sostene su empleado pa tin un bida mas saludabel
2013 tabata un aña hopi activo pa cu e empleado di Compra N.V. Un idea cu a start di un grupo chikito
Frisian Flag a lansa su projecto “Van Gras tot Glas”
Un proyecto piloto na 5 scol primario Informacion semper ta hopi esencial y importante y pa e motibo aki Frisian Flag ta
E ganador di e auto Frisian Flag ta conoci!
Rugino Simileer a gana auto cu Frisian Flag "El a gana cu e miho slogan pa e lechi mas popular: Siendo e
The Giants-Compra team
COMPRA N.V. orguyoso di ta parti di e famia “ The Giants Baseball Organization” The Giants-Compra team Den celebracion di Compra Ltd


text:
POLIS A PARA PARTIDO KUMUN KU YENAMENTU DI BURAKU
Written by Khalil Guribaldi on 15 January, 2021
WILLEMSTAD.- Polis a para partido KUMUN pa sigui yena burakunan den kaya. Djárason a bira konosí ku partido KUMUN a disidí di kumpra un trùk di asfalt i a kuminsá asfaltá kamindanan yená ku buraku.
Despues di e promé dia, partido KUMUN a manda pidi 2 trùk di asfalt mas (12 tòn) pa asina por a kontinuá na otro barionan inkluso Bándabou. Pero lástimamente mester a kanselá e pedido. Esaki a kai manera un baño di awa friu serka e partido i su miembronan mirando ku e yenamentu di buraku sigur a aliviá hopi outomobilista i a kai den hopi bon tera.
Lider di Partido KUMUN a indiká na Ons Radio Curacao ku nan a komprondé ku polisnan a prepará un karta pa e partido indikando ku nan mester para tur e moveshonnan aki debí ku esaki ta ilegal. Dado kaso nan sigui hasié tòg, lo konfiská tur material inkluso e trùk ku ta transportá e asfalt. Pero te ainda e karta no a yega serka nan.
Esaki ta nifiká ku lo no tin yenamentu di asfalt ni di Partido KUMUN ni di ningun otro persona en partikular. Pues mester warda te na momentu ku Gobièrnu mes atendé ku tur kaminda malu i burakunan riba kaya.